Бугун бошқача кун бўлсин « Ўзбекистон Халқ Ҳаракати\nБугун бошқача кун бўлсин\n05 August 2019 - 14:03\nКеча Риштонда хокимнинг халқдан узр сўраши ортидан жаранглаган қарсаклар , “ура-уралар битмаётган ярага сепилган гармдорили туздай жонимни олди…\nБунча қарсаквозсиз халқим?\nБиламан, жудаям кечиримлимиз. Бироқ бошимизга тушаётган ҳамма балолар, зулм айнан шу яхши хислатларимиз, кимлардир сурбетларча суистеъмол қилаётган фазилатларимиз туфайли келаётганига нахот ҳалиям ақлимиз етмаяпти?!\nЮздан бир айбини тан олган амалдорнинг таваллосини беқарсак эшитсак, ура-урани тўхтатиб, жиддий бўлсак, хали амалга ошмаган ишларга аввалдан илжайиб раҳмат айтишни бас қилсаккина шу валломатлар ҳам хайиқиб, аслида хоққон эмас, халқ хизматидаги ижрочилар эканини тан олишарди.\nАслида сиздан хафа бўлишга хаққим йўғу, баъзан нима деяётганингиз, нима қилаётганингизни кўриб миллат, юрт, Ватанимизнинг қисматидан хавотирга тушаман.\nВодийдаги тўйларнинг бирида нақд ўн кишидан ортиқ қариндош-уруғ суннат бўлган мурғак болага “Фалончижон, илоҳим, энг камида прокурор, судья ёки ҳоким бўлгин!” деб тилак билдиришди. Ичларида саксонга етган мўйсафид ҳам бор эди. У тўй боланинг катта бобоси экан. Бояқиш ҳаммадан кўп гапириб, худди болакай судья, прокурор, хоким бўлмаса кўзи очиқ кетадигандай васият қилди. Тўй татимай, қиёфам тундлашди. Ўзим таниган қанча прокурор, судья, хокимларнинг нечтаси яхши, ҳар томонлама мукаммал, ибрат қилишга арзийдиган одам экан деб санай бошладим. Ишонсангиз ўнта бармогимнинг ярми керак бўлди холос. Тўй тугамай ташқарига йўналдим. Худди шу пайт орқамдан халлослаб чиққан ўша мўйсафид кўзларимга мўлтираб ” Қизим, Тошконда ишлайсиза? Илтимосим бор эди” деб қолди.\n– Ану мараз, Беҳизорда битта беҳи дарахтини қолдирмай кестириб ташлади. Мен миришкор боғбонман. Яйдақ қирда Рашидовнинг буйруғи билан беҳизор пайдо қилганлардан биттасиман. Қишлаққа келаётганда кўзингиз тушгандир, бир туп ҳам қолмади. Касал текканмиш. Мен: “Беҳи дегани бир касал бўлиб, даволаса яна косадай хосил бераверади ” деб қаршилик қилсам, ” Сани миянгга ҳам касал тегибди” деб хақорат қилди. Ана, яна интенсив боғ бўлди. Ҳамма жойни олма босиб кетди. Нима, битта маразни деб беҳи емаймизми? Невара-чеварамиз қўрга кўмилган беҳи мазасини тотмайдими? Ўшанга чора кўришга ёрдам беринг, илтимос! Менда қишлоғдошлар имзолаган хат бор. Президентга ёзгандик. Ўшани Каримовни қўлига бериш керак… Мараз йўқолмаса хамма қақшайверади.\nУч дақиқа давомида уч марта “мараз” унвонига сазовор бўлган мараз ким экан деб, савол берсам, жавобдан йиқилиб тушай дедим.\nУ бу сўзни шунчалик нафрат билан айтдики, аламли нигоҳларидан ўт сачраб, оппоқ соқоли титраб кетди.\nУнга қараб, рости кулишни ҳам куйишни ҳам билмай қолдим.\n– Ҳозиргина чеварангизни табриклаб, зўр тилак билдирдингиз. …ҳоким бўлгин деб тайинладингизку! Уни қандай ҳоким бўлишини хоҳлайсиз?\nЧол мендан андак ранжиб, дилидагини айтди:\n-Шундай маразлар ўтирган устолда ўзимизники бўлса яхшида қизим. Қонимизни ичмайди. Қавм – қариндошни қақшатмайди….\nҚолган ниятларини эшита олмадим. Қулоғим зингиллаб, оёғимнинг остидаги ер қалқиб кетди.\nДемак, ўзиникига тегмайдиган, тегдирмайдиган, уруғини ундириб, қариндошини қўллаб-қувватлайдиган амалдор бўлса кифоя эканда!\nМен чолдан “авлодимдан адолатли ҳоким чиқишини хоҳлайман” деган жавобни кутгандим, афсус… Невара- чеварали одам шайтонни ҳуркитадиган ният қилиб турсая!\nДемак, аксарият ҳокимлар шунчалик зўравонлашиб кетганки, авом халқ “ўзимиздан ҳам битта зўравон чиқсагина зўр бўлади!” деган фикрни миясига сингдириб бўлган. Астағфурилло, тавба дейишдан бошқа чорам қолмади.\nБолалар руҳшуноси сифатида бир гапни айтсам, хафа бўлмайсизми Ватандош? Бугун чалган қарсагингизни кўрган, бу олқиш, ура-ура, раҳматларга сазовор бўлган шахсга энг биринчи навбатда ким ҳавас қилишини биласизми? Албатта кўзлари мунчоқ фарзандингиз, уйи бузилган бўлсада бир чеккада мўлтираб турган невараларингиз! Уларнинг беғубор дунёсига яна бир ёлғон, риёни аралаштириб, покиза руҳиятига яна бир томчи қора доғни томизиб қўйдингизку ! Энди улар ухласа ҳам, уйғонса ҳам, юрса ҳам, турса ҳам бугун халқ олқишларига кўмилиб кетган “супермен”га ҳавас қилишади…\nЧет элдаги қахвахоналарнинг бирида хўрандаларга хизмат қилаётган, бироқ бошқа официантлардан анча пачоқроқ, кўзлари мунгли йигитчага кўзим тушиб турмуш ўртогимга юзландим:\n-Шу бола Ўзбекистонлик!\nУ менга ишонмай йигитни суҳбатга тортди. Адашмабман. Андижонлик экан.\nЭртаси кун яна бир эзилиб қолган ўспиринга дуч келдим.\n– Наманганликман опа.\n….Отасидан сўнг рўзғорнинг ягона тиргаги, касалманд онасининг ёлғиз умиди, турмушга чиқиши керак бўлган уч сингилнинг биттагина акаси экан.\n-Тунда ҳаммоллик ҳам қиламан….Унинг ҳикоясини эшитиб, юрагим ларзага келди.\n-Аямнинг дори-дармони, сингилларимнинг сеп-сидиргаси, битмаган уйнинг ками, уйланишим ҳам борда…\nСинчков нигоҳларим бояқишнинг сўроқсимон жуссасида эди:\n– Ошқозонингиз оғрийди. Сколиозингиз ҳам бор.. Жигар ва ўт қопингизни дўхтирга кўрсатволинг ука.\nУнинг нигоҳлари ерга қадалди.\n– Уйимизнинг томи ёпилсин опа…\nҚисматни қаранг Ватандош! Туғилган тупроғида Д. И. Менделеевнинг даврий системасидаги барча маданлари бор мамлакатнинг боласи деярли барча маданни бошқа давлатлардан сотиб оладиган юртда хизматкорлик, ҳаммоллик қилиб юрибди.\nМинг афсуски, бунақа ёшлар миллионларни ташкил этяпти. Ўзбекистон иқтисодини маданларимиз эмас, айнан улар юбораётган долларлар ушлаб турган бўлсада ўзга юртларда сарсон юрган ҳар бир юртдошим учун халқпарвар эмас, халққаргар амалдорларни айблайман! Мен ўзимни, сизни, ҳамма балони бошига чиққунча қўйиб қўйган халқни айблайман!\nБугун яна бир аянчли ҳодисанинг гувоҳи бўлдим.\n– Эшитдингизми, 15- идан яна ҳамма нарса ошарканааа” -деб, гўлдираб кетаётган, ҳаракатлари ғалати, паришон, бир оёғида шиппаги йўқ аёлга кўзим тушиб довдираб қолдим.\nУ таниш. 40 йил ҳалол меҳнат қилиб, ҳозир нафақага чиққан ўқитувчимиз эди.\nУнга етиб олиб, исмини айтиб чақирдим.\nКўзлари бежо. Сўрашгандай бўлди. Сўнг яна “ўчиб” бўшлиққа қараб гудранди. “Ээээ, пластигимда ҳам бир тийин йўқ, кейинги пенсиямдан оларсан”\nАтрофдагиларнинг энсаси қотди. Кимдир бошини сарак-сарак қилганча ачинди.\nУ яна озгина хасрат қилгач тўхтаб, менга ўгирилди. Илкис оёғига назар ташлаб, бақириб юборди:\n– Вооой Муаззам, шиппаксиз чиқибманку, шарманда…..\nҚачонлардир бизга олийгоҳда дарс берган, билими кучли, энг зўр ўқитувчилардан биттаси бўлган устозимни қоқсуяк елкаларидан қучоқлаб йиғлаб юбордим…\nБалки шунинг учун сизнинг қарсакларингиз асабимга теккан, ҳокимлар қўйган томошалар ёқмагандир…\nГапларим оғир ботган бўлса кечиринг! Лекин ҳар бир мазлумнинг аянчли тақдирида сиз бугун олқишлаган ва осонгина кечириб қўя қолган амалдорларнинг ҳам қўли борлигини асло унутманг!\nСўнги сўз ўрнида.\nДераза ортида яна бир умидли тонг отяпти. Бугун бошқача, кечагидан мутлақо фарқли кун бўлсин. Ҳалиги қарсакларингизга гувоҳ бўлиб қолган дилбандингизнинг қалбини поклашни хоҳлайсизми?\nБолажонингиз уйғонгач, қўлчасига ўзи ўқиб тугатган биттагина китобини тутқазиб йўлга тушинг.\n– Юр, сени бир одам билан таништираман. У муҳтож, касал инсонларнинг ҳолидан доим хабар олади, ёрдам беради.. Тиниб-тинчимайди. Ҳалол, меҳнаткаш энг муҳими маърифатпарвар инсон. Кичикроқ кутубхона очганди. Энди хов анави ерда сендака болалар кўпроқ келсин дея каттароқ қилиб қайта қурилади. Иншааллоҳ, бир кун биргаликда ҳашарга ҳам келамиз. Қўлингдаги китоб эса бўлажак зиё масканига совға қил! Ўқиб бўлдинг, энди бошқа болалар ҳам мазза қилиб ўқисин! -деб яйраб гапириб кетинг.\nИлоҳим дилбандингиз Дима Қаюмдан ҳам яхшироқ инсон бўлиб камолга етсин!


Дўзахми ёки Жаннат? — Dilkashradio.com\nАссалому алайкум. Азалда Худо илк инсонларни яратганида уларни бир мақсадда – Ўзи билан бўлиши учун яратган. Аммо одамзод қандай қилиб Худодан узоқлашганини биласиз. У Худовандга қарши чиқди. Бугунгача инсонлардаги бу одат сақланиб қолган. Менинг бир қўшним бор. Унинг исми Роҳила. У билан жуда яқинмиз. Икки йил олдин унинг эри тўсаттан ўлиб қолди. Бу унинг учун кутилмаган зарба бўлди. Эрининг ўлимидан кейин мен уникига далда бўлиш учун тез-тез бориб турдим. У жуда қаттиқ куйинар ва йиғларди. Баъзан отин ойини чақиртириб, уйида эри учун дуолар ўқиттирарди. Бу дуолар эрини жаннатга тушишига ёрдам беради, деб ишонарди. Аслида ҳам шундайми? Муқаддас Калом бу ҳақида нима дейди? “Бир бой одам бор экан. У қимматбаҳо либослар кийиб юрар, ҳар куни дабдабали ҳаёт кечирар экан.\nБойнинг дарвозаси олдида бутун баданига яра тошган Лазар исмли бир қашшоқ гадой ётар экан. У бой дастурхонидан тўкилган ушоқлар билан қорин тўйдиришни орзу қилар экан. Итлар келиб, унинг яраларини ялаб кетар экан. Бир куни гадой ўлиб қолибди, фаришталар уни Иброҳимнинг ёнига олиб кетибдилар. Кейин бой ҳам ўлиб, дафн қилинибди. Жаҳаннамда азоб чекаётган бой бошини кўтариб, узоқда Иброҳимни ва унинг ёнидаги Лазарни кўрибди. Сўнг шундай деб фарёд қилибди: — Эй Иброҳим ота! Менга раҳм қилиб Лазарни юборинг. У бармоғининг учини сувга ботириб, тилимга томизсин. Бу аланга ичида азоб чекяпман! Иброҳим унга шундай жавоб берибди: — Унутма, ўғлим, сен ҳаётлигингда ҳамма яхши нарсаларингни олиб бўлдинг, Лазар эса фақат ёмонлик кўрди. Энди у бу ерда тасалли топяпти, сен бўлсанг, азоб чекяпсан.\nБундан ташқари, сен билан бизнинг орамизда тубсиз жарлик бор. Бу ердан сен томонга ўтмоқчи бўлганлар ўта олмайдилар ва у ердан биз томонга ҳам ўтмайдилар. Шунда бой айтибди: — Ундай бўлса, эй ота, сиздан ўтиниб сўрайман, Лазарни отамнинг уйига юборинг. Менинг бешта укам бор. Улар ҳам бу азобли жойга келмасликлари учун уларни огоҳлантириб қўйсин. Иброҳим жавоб берибди: — Уларда Мусонинг ва пайғамбарларнинг битиклари бор–ку, ўшаларга қулоқ солишсин. Бой эса: — Йўқ, Иброҳим ота, улар қулоқ солмайдилар. Аммо ўликлардан бири уларнинг олдига борса, ўшанда тавба қиладилар, — дебди. Иброҳим шундай дебди: — Агар Мусо ва бошқа пайғамбарларнинг сўзларига қулоқ солмаган бўлсалар, ўликлардан бири тирилиб борса ҳам ишонмайдилар. Ҳикояда айтилишича, бу ҳаёт вақтинча. Худо билан яшасак ҳам қийинчиликлар бўлиши мумкин.\nКасал бўлишимиз мумкин. Камбағал бўлишимиз мумкин. Худованд Мен билан бўлсангиз касал ёки камбағал бўлмайсиз, деб ваъда бермаган. У ўша холатлардан ўтишимизга ёрдам беради. Ҳаётимиз вақтинча эканини ҳаммамиз яхши биламиз. Бу ҳаётда қандай яшашимиз дўзахга ёки жаннатга тушишимизга сабаб бўлишини ҳаммамиз ҳам англаб етмаймиз. Биз Худонинг Каломига қулоқ солишимиз керак. Бошқалар ҳам Худонинг каломига ишонишларини ҳоҳласак, уларга Худонинг сўзларини кўрсатишимиз ва тушунишларига ёрдам беришимиз муҳим. Худо каломига ишонмаган одам бошқа мўъжизаларга ҳам ишонмайди. Камбағал бўлиб яшаймизми ёки бой, бир кун Худони англаб етганимизда Унга тавба қилишимиз мухим. Агар биз бу ҳаётда Худога қулоқ солсак ва Унга итоат қилсак – абадий ҳаётга эга бўламиз. агар қулоқ солмасак худди охиратдаги бойга ўхшаб қоламиз. Биз ўлганимиз захоти ё жаннатга ё дўзахга борамиз. Дўзахга тушган одам қанчадир ўтиб жаннатга тушиб қолмайди.


Оғиз ҳидланишига қарши керакли тавсиялар - Zamin.uz\n20:37 / 19.09.2018\nОғиз ҳидланишига қарши керакли тавсиялар\nОвқат ҳазм қилиш тизими билан боғлиқ касалликлар, тиш ва милк муаммолари, шу билан бирга томоқ-бурун хасталикларида оғиздан ёмон ҳид келиши кузатилиши мумкин.\nБу муаммонинг бош сабабчиси овқат ҳазм қилиш тизимидаги патологик ўзгаришлардир. Масалан, ичаклар ва ошқозон микрофлорасининг бузилиши, қабзият, ошқозоности бези фаолиятининг бузилиши, жиғилдон қайнаши, меъда яллиғланиши каби сабаблар.\nҚуйида сизга уларнинг олдини олиш бўйича тавсияларни берамиз.\nОзиқ-овқатларни аралаштириб истеъмол қилманг!\nИчаклар микрофлораси мингдан ортиқ ферментлардан иборат. Ҳар бир ферментнинг ўз вазифаси бор. Агар улардан бирортасининг фаолияти бузилса, микрофлора тизими издан чиқади. Бунинг натижасида эса овқат ичакларда яхши сўрилмайди, ҳазм қилиш жараёни бузилади. Яхши ҳазм бўлмаган, сингимаган таомдан пайдо бўлувчи бадбўй ҳид ичак йўллари орқали оғиздан кела бошлайди.\nБундай ёқимсиз ҳолга чалинмаслик учун турли таомларни аралаштириб истеъмол қилманг. Таомни ширин ичимликлар билан ейишдан ўзингизни тийинг. Таомни оддий қайнатилган илиқ сув билан истеъмол қилган маъқул. Ёғли овқатлардан олдин ширинлик еманг. Овқатни ҳазм қилишда муаммо кузатилса, таомни кўкатлар, карамли салат ёки кам миқдорда олма сиркаси қўшган ҳолда истеъмол қилинг.\nОғизни тузли сувда чайиб туринг!\nШунингдек, ёмон ҳидга томоқ оғриғи, томоқнинг яллиғланиши касалликлари ҳам сабабчи бўлиши мумкин. Қолаверса, тишнинг чириши, кариес ва милкларнинг шамоллаши ҳам, тиш ковакларида овқатнинг йиғилиб қолиши ҳам оғиздан келадиган ёқимсиз ҳидга сабабчи бўлиши мумкин. Тиш ва милк сабаб пайдо бўладиган оғиздаги ҳидларда оғизни тез-тез тузли сувда чайиш тавсия этилади.\nИсириқ – минг дардга даво!\nТишни намокоб билан чайиш яхши фойда беради, лекин ҳар доим ҳам эмас. Фақатгина йирингли жараёнларда кўпроқ фойда бериши мумкин. Шу билан бирга, исириқ билан чайиш ҳам яхши натижа беради. Бунинг учун исириқ қайнаган сувда дамланади. Ундан сўнг совитилиб, оғиз бўшлиғи чайилади.\nЯлпиз – мусаффо димоғ кафолати!\nДеярли барча тиш ювиш пасталарининг таркибида ялпиз мавжуд бўлади. Энг машҳур сақичларда ҳам айнан ялпизнинг мазаси мавжудлиги бекорга эмас. Боиси ялпиз энг яхши ва оғиз бўшлиғи, димоғни мусаффо қилувчи кучли восита. Ялпиз бир зумда оғиздан келаётган бадбўй ҳидни йўқотади. Тез-тез ялпиз чайнаб туриш, ёки унинг ёрдамида тайёрланган дамламалар истеъмоли, унда оғиз чайиш ёқимсиз ҳидга қарши жуда фойдали воситаларнинг яна биридир.\nМармарак – айни керак гиёҳ!\nМармарак ёки шалфей салат, овқат тайёрлашда кўп фойдаланилади. Машҳур ҳаким Гиппократ шифобахш хусусиятларига баҳо бериб, уни «муқаддас ўсимлик» деб атаган экан. Қадимги Мисрда эса уни аёллар бепуштлигини даволашда тавсия этганлар. Хушбўй мармарак – бўйи 50-100 сантиметрга етадиган кўп йиллик ўт. Ўрта Осиё тоғларининг этаклари ҳамда пастки қисмидаги тоғ дараларида, тошлоқ қияликларида ва боғларда ўсади. Тиббиётда ер устки қисмидагиси ишлатилади. Таркибида эфир мойи, флавоноидлар, ошловчи ва бошқа моддалар бор. Ошқозон ва ичак касалликлари, ҳалқум шиллиқ пардаси яллиғланиши, ангинани даволашда мармарак дамламасидан фойдаланиш мумкин. Хитойда мармаракни дамлаб ичишни хуш кўришади, АҚШда эса салатлар, шўрвалар, сабзавот, гўшт, балиққа қўшиб истеъмол қилинади.\nКариесни даволаш учун 1 ош қошиқ қуруқ мармарак ва игир ўсимлиги устига 1 стакан қайноқ сув солиб дамланг. Дамлама 1 соат турсин, сўнг у билан оғзингизни чайқанг. Агар бирон тишингиз оғриб қолса, шу дамламага бироз пахта ивитиб олиб, уни оғриётган тишга қўйинг. Ушбу муолажани бир неча ой давомида, токи кариес йўқ бўлгунига қадар такрорлаб туриш лозим.\nДиққат! Мармаракдан тайёрланган дориларни шифокор кўрсатмасисиз, узоқ ва ортиқча миқдорда қабул қилиш ярамайди. Акс ҳолда заҳарланиб қолиш мумкин. Ҳомиладорларга мармаракдан тайёрланган дорилар мумкин эмас.\nРайҳон истеъмол қилинг!\nАгарда таом ёки салатга қўшилган райҳон баргини четга суриб қўядиган одатингиз бўлса, хато қиласиз. Райҳон организмнинг умумий ҳолатини яхшилашда жуда катта кўмакчи. Шу сабабли ҳам бошидан жарроҳлик амалиётини кечирган кишиларга уни истеъмол қилиш тавсия этилади.\nТомоқ оғриғи ва оғиздаги инфекцияларни йўқотишда қайнаган сувга солинган райҳон баргидан тайёрланган дамламада фойдаланиш лозим. Оғиздан бадбўй ҳид келиши, милк шамоллаши, оғриши ва кариесда, буйракдаги майда тошларни эритишда, сийдик йўли касалликларининг олдини олиш ва даволашда ҳам айни дамлама қўл келади. Шу билан бирга бош оғриғи, юрак касалликлари, ревматизм каби кўплаб касалликларни даволашда ҳам райҳондан фойдаланиш мумкин.\nЧой – кони фойда!\nАмерикалик олимлар қора ва кўк чой таркибида учровчи полифенолнинг кариеснинг шаклланиши ва милкнинг касалланишига сабаб бўлувчи бактериялар ўсишини секинлаштиришини аниқлашди.\nАниқланишича, оғиз бўшлиғини қора чой билан бир дақиқа давомида кунига 10 марта чаядиган одамларда сув билан чайқайдиганларига қараганда камроқ микроорганизмлар учраган. Бошқа бир тадқиқотчилар эса, чойхўрларга кунига 3-4 чашка чой ичишни тавсия қилади.\nИлмий ходимларнинг фикрига кўра, яна ўша чойдаги полифенол моддаси ёқимсиз ҳид тарқатадиган олтингугурт бирикмасини меъёрида ушлаб, камайтириб туради. Чой таркибида сиёҳ хусусиятига эга фенол бирикмаси бўлган таннин моддаси мавжуд. Агарда чойни кўп ичиб юборсангиз, у тишларингиз ёрқинлигига салбий таъсир кўрсатади. Шунинг учун таркибида бўёқ хусусияти кам бўлганлиги ва самарали ҳимоя вазифаси учун кўк чойни кўпроқ истеъмол қилган маъқул.\nЧой дарахтининг мойи – ажойиб дори!\nБу мой деярли барча оғиз чайишга мўлжалланган суюқликлар таркибида бўлади. Боиси у оғиз бўшлиғидаги микроорганизмларга қарши фаол курашади. Чой дарахтининг мойи бактерия, вирус ва зарарли замбуруғларга қарши фойдали восита. Бу антибактериал дори билан оғизни чайиб туриш, нохуш ҳидларга қарши курашишда сизга қўл келади.\nҚалампирмунчоқ – хушбўй зиравор!\nҚалампирмунчоқнинг фойдали жиҳатлари ҳақида буюк табиб Абу Али ибн Сино ҳам ёзиб, унинг яхшиси қуруқ ва ўткир ҳидлисидир деганлар. Ибн Сино қалампирмунчоқнинг оғиз ҳидини ёқимли қилишини ёзган. Қалампирмунчоқ таркибидаги эвгонел моддаси оғизга ўзига хос ҳид бериш баробарида, микробларни ўлдиради, ҳамда овқатни ҳазм қилиш хусусиятига ҳам эга.\nҚалампирмунчоқ шунингдек, тиш емирилиши, оғиз бўшлиғи шиллиқ қавати яллиғланиши, пульпит, пародонтоз каби стоматологик хасталикларда ҳам яхши наф беради.\nТез-тез қалампирмунчоқдан оз-оз чайнаб юришга одатлансангиз, саломатлигингиз учун катта ҳисса қўшган бўласиз.\nГуруч – оммалашган шифобахш маҳсулот!\nГуруч ҳазм аъзолари фаолиятини яхшилайди ва ошқозон ва ичак яраси, гастритни даволайди. Шу сабабли ҳам, мазкур касалликлар сабаб келиб чиқадиган оғиздан келаётган бадбўй ҳидни йўқотади. Бунинг учун хом гуручни чайнаш керак бўлади. “Замин” янгиликларини “Facebook”да кузатиб боринг\nЮриб кетаётиб овқат ейиш кони зарардир…\n15-11-2017, 09:05, ---\n2-10-2017, 23:26, ---\nКайфиятга таъсир қилувчи озиқ-овқат маҳсулотлари...\n19-08-2017, 12:04, ---\nПомидор ва бодринг аралаштириб тайёрланган салат саломатлик учун хавфлидир…\n26-05-2017, 12:38, ---\nЖиғилдон қайнаганда: сиз ҳали эшитмаган осон воситалар\n21-04-2017, 10:10, Ҳаёт тарзи\nУйқуни яхшиловчи озиқ-овқат маҳсулотлари\n21-03-2017, 17:02, ---\nКимларга эмланиш тавсия этилмайди?\nТурк актёри Мурат Йилдирим мухлисларидан ғазабланди\nКеча, 17:33, Маданият\nЭнди ҳамма вирусга чалинганлар тез орада тузалиб кетиши мумкинми?\nКоронавирус вакциналари қайси давлатларда ишлаб чиқилмоқда ва қачон пайдо бўлади?\nХитой олимлари коронавируснинг махфий ташувчиларини маълум қилди\nАҚШда коронавирусга қарши вакцинани синовдан ўтказиш бошланади\nБританияда коронавирус бўйича тадқиқотлар\nЎзбекистонда коронавирусга қарши етарлича чора кўрилганми?\nБаҳор келди. Азиз аёллар учун тери борасида маслаҳатлар\nСаратон касаллигига чувалчанглар ташхис қўяди: аниқлик — 86,8 фоиз


Ҳеч бир ота ўз фарзандига гўзал одобдан ҳам ортиқроқ ҳадя бера олмайди - NamanganToday.uz\nJun 5, 2021 - 11:40 Updated: Jun 5, 2021 - 11:44\nФарзанд оила қувончи, Ватан ва жамият таянчи. Унинг соғлом, илмли, иймонли ва иродали бўлиб улғайиши нафақат ота-она, балки давлатимизнинг ҳам эзгу мақсадларидан биридир. Шу боис мамлакатимизда истиқлолнинг илк кунлариданоқ баркамол авлодга юксак эътибор ва беқиёс ғамхўрлик кўрсатилмоқда. Азиз фарзандларимизнинг жисмонан соғлом, ақлан баркамол ва ҳар томонлама салоҳиятли этиб вояга етказиш барчанинг бирдек улуғ мақсадидир.\nДарҳақиқат, фарзандларимизнинг яхши, одобли, меҳнатсевар, соғлом бўлиб ўсиши кўп жиҳатдан уларнинг оналарига боғлиқ бўлади. Шунинг учун динимиз кўрсатмаларида бўлғуси онани танлашга алоҳида эътибор қаратилади. Келажакда дунёга келадиган фарзандларга муносиб она танлаш ҳақида фарзанд ҳали туғилмасидан аввал қайғурилади. Онамиз Оиша (розиаллоҳу анҳо)дан ривоят қилинган ҳадисда Расулуллоҳ (с.а.в.): “Фарзандларингизга муносиб онани ихтиёр қилинглар”, деганлар.\nБироқ ота-онанинг вазифаси фарзандини дунёга келтиришдангина иборат деган фикрга бориш ҳам тўғри эмас. Улар ўз фарзандларини ақлли, эс-ҳушли, жисмонан соғлом, диёнатли, эътиқодли, жамият ва миллатга фойдаси тегадиган инсонлар қилиб тарбиялаш ҳақида қайғуришлари керак. Одатда, оталар оилани боқиш ва моддий жиҳатдан таъминлаш мақсадида кўпинча уйдан ташқарида бўлиб, уй ишлари ва фарзанд тарбияси билан асосан оналар шуғулланадилар. Шунинг учун фарзанд тарбияси фақат онанинг вазифасидек туюлиб қолган. Лекин аслида шариат кўрсатмасига кўра, фарзандлар тарбиясида ота-оналар бирдек масъулдир. Балки ота бу борада онадан ҳам масъулиятлироқ ҳисобланади. Пайғамбаримиз (с.а.в.) отанинг фарзандига қиладиган моддий таъминотидан маънавий таъминоти устун туришини таъкидлаб, шундай марҳамат қилганлар: “Ҳеч бир ота ўз фарзандига гўзал одобдан ҳам ортиқроқ ҳадя бера олмайди” (Термизий ривояти).\nОта-оналар боланинг табиати, хулқ-атвори шу оиладаги муҳитга қараб шаклланишини эсдан чиқармасликлари зарур. Уларнинг вазифаси худди тажрибали табибнинг беморга нисбатан муносабатига ўхшаш бўлиши керак. Маълумки, солиҳ фарзандлар ота-она назоратида оилада тарбияланиб, вояга етишади. Болалар тарбиясига улар ёш вақтларида бепарво бўлиш, ёмон ишларга аралашиб юришларига йўл қўйиш зарарли оқибатларга олиб келади. Содда қилиб айтсак, бола қалби ҳар турли ёзув ёзиш мумкин бўлган бир оқ қоғозга ўхшайди. Унга мумкин қадар яхши ёзувлар ёзиш керак. Улар тарбиясига астойдил киришиш, яхши кишилар бўлиб етишишлари учун бутун имкониятларни ишга солиш зарур.\nШубҳасиз, ота-она, оила, маҳалла, мактаблар болалар тарбиясида муҳим аҳамият касб этади. Уларни чиройли одоб-ахлоқ, яхши таълим-тарбия асосларида вояга етказиш давлат миқёсидаги долзарб масала экани барчамизга яхши маълум.\nМуқаддас динимизда ёшларнинг одоб-ахлоқи, таълим-тарбиясига эътибор бериш энг муҳим масалалардан саналади. Пайғамбаримиз (с.а.в.) марҳамат қиладилар: “Болаларингизга одоб беринглар ва одобларини чиройли қилинглар”.\nФарзандларимиз тарбиясига алоҳида аҳамият бериб, уларни покиза кийинтириб, ҳалол луқма ейишга одатлантиришимиз, уларни турли зарарли оқимлар таъсиридан асрашимиз, ёшларимизни уларнинг гирдобига тушиб қолишларидан ҳимоялашимиз, ота-онаси, оила, эл-юрт олдидаги бурчи ва масъулиятини доимо ҳис қиладиган, ўйлайдиган қилиб тарбиялашимиз лозим. Айниқса, ота-оналар бир лаҳза бўлса ҳам ҳушёрликни йўқотмасликлари, ёшлар тарбиясига асло бепарво бўлмасликлари керак.\nХусусун, юртимизда соғлом оила муҳитни яратиш, она ва бола саломатлигини муҳофаза қилиш, соғлом бола туғилиши, жисмоний ва баркамол авлодни вояга етказиш борасида жуда кўплаб хайрли ишлар амалга ошириляпти. Барча эзгу ниятларимиз замирида фарзандларимизни ҳам жисмоний, ҳам маънавий жиҳатдан соғлом ўстириш, уларнинг бахту саодати, фаровон келажагини кўриш орзуси ётибди.\nШунинг учун ҳам барча ёшларимиз ҳамма орзулари ушаладиган, интилишлари қўллаб-қувватланадиган мамлакатда яшаётганидан бахтиёр бўлишлари керак. Чунки ана шу ғамхўрлик ва эътибор натижасида болаларимиз ҳамманинг ҳавасини келтирадиган, истеъдодли бўлиб вояга етишади. Ҳозирда спорт, санъат, мусиқа, фан-техника соҳасида юртимиз довруғини жаҳонга ёяётган ёшлар сони кундан-кунга зиёда бўлиб бормоқда.\nАзиз фарзандларимиз дунёвий билимлар билан барча юксак маънавиятимиз, миллий урф-одатларимиз ва қадриятларимиз асосларини ҳам пухта эгаллашлари керак. Халқимизда бир мақол бор: “Олим бўлиш осон, лекин одам бўлиш қийин”. Демак, илму фан ютуқларини қўлга киритиб боришлик билан бирга фарзандларимизни инсонпарвар, меҳр-оқибатли ва ахлоқий баркамол этиб тарбиялашга интилиб боришимиз лозим ишлардандир.\nКомил фарзанд тарбияси ўзида қуйидагиларни мужассамлаштиради:\nэътиқодий тарбия – иймонли бўлишликни, ҳалол ва харомни ажрата билишни ўргатиш;\nахлоқий қадрият – чиройли одоб, камтарлик, ростгўйлик, меҳр-шавқатлилик, омонатдорлик каби гўзал ахлоқ ва фазилатларни шакллантириш;\nжисмоний тарбия – тўғри овқатланиш, спорт билан шуғулланишни ўргатиш, спиртли ичимлик истеъмол қилиш, тамаки чекиш каби зарарли одатлардан қайтариш;\nақлий тарбия – замонавий илмлар ва жамиятга фойдали касб-ҳунарларни ўргатиш.\nМана шундай ёшлар мустақил Ўзбекистонимизнинг келажаги, ишончи ва давомчиси бўла олади.\nНорин тумани вакили,\n“Ҳаққулобод” масжиди имом-хатиби.


Назарбоевнинг касаллиги кимни қизиқтириши мумкин?\nКаримов билан Назарбоев баъзан бир кўрпани баҳам кўришиларига тўғри келса-да, икки етакчи ўртасида ўзаро муттасил ва муросасиз рақобат борлиги айтилади.\nЎзбекистон ва Қозоғистон президентлари ўртасидаги кўп йиллик рақобатдан келиб чиқиб, Ҳамбургда Нурсултон Назарбоевнинг простата бези операция қилингани ҳақидаги хабарни Ислом Каримов яқиндан кузатётган бўлиши мумкинлигини тахмин қилса бўлади.\nҲамбург-Эппендорф тиббиëт марказида ҳолландиялик мутахассис Қозоғистон Президенти Нурсултон Назарбоевнинг простата безини операция қилгани айтилмоқда.\nАйни пайтда Ҳамбург-Эппендорф тиббиëт маркази матбуот котиби мижозлар тўғрисидаги ҳар қандай маълумот сир тутилишини айтиб, мухбирларнинг бу ҳақдаги саволларига жавоб беришдан бош тортди.\n71 ёшли Нурсултон Назарбоев 73 ёшли қўшниси Ўзбекистон Президенти Ислом Каримов каби ўз мамлакатини 22 йилдан бери бошқариб келади. Нафақт Марказий Осиё, балки жаҳондаги энг авторитар ҳукмдорлар ҳисобланган Каримов ва Назарбоев ўртасида минтақа етакчиси, деган мақом учун кўп йиллик рақобат борлиги айтилади.\nБу рақобат кўп ҳолларда икки етакчининг шахсий ҳаётига кўчиши, хусусан, улар бир-бирининг соғлиғи ҳақида мунтазам маълумотлар тўплаши ҳақида Озодликка Қозоғистон Давлат хавфсизлик қўмитаси собиқ мулозими, Назарбоевнинг қувилган куёви Роҳат Алиев гапириб берган эди.\n- Қозоғистон разведкаси Ўзбекистон ҳукумат мулозимларининг телефон сўзлашувларини мутлақо назорат қилиб туради. Ҳукумат амалдорларининг ички ëзишмалари ҳам диққат билан кузатилади. Сунъий йўлдош воситасида Ўзбекистон коммуникация тизимида мавжуд маълумотлар мунтазам олиниб турилади. Аммо бу қимматга тушаëтган кузатув миллий ва хавфсизлик манфаатлари учун эмас¸ балки Назарбоевнинг хархашаси учун ва унинг раъйига кўра қилинади. Бу кузатувлардан бирор-бир самара ëки фойда йўқ. Бу фақат Назарбоевнинг иззат-нафси, шуни истагани боис қилинади, деган эди Роҳат Алиев бундан икки йил аввалги интервью пайтида.\n2009 йилда бўлиб ўтган суҳбатда иштирок этган Ўзбекистон Миллий хавфсизлик хизматининг собиқ зобити Икром Ёқубов ҳам бу гапларни тасдиқлаб, ўзи ишлаган махфий идора таркибида бу мақсадлар учун ҳатто махсус бўлинма тузилганини ҳам айтган эди.\n- 2002 йилда МХХ ичида бир бўлинма тузилди. Бўлинма Ўзбекистон президентининг шахсий ҳаëти билан қизиққанларни чалғитиш мақсадида дезинформация тарқатишга ихтисослашган. Бу кичкина идора 2002 йилда Каримовнинг оғир хаста экани ва яқин орада ўлиши ҳақида ëлғон хабар тарқатди. Бу ëлғон хабар Қозоғистон тарафга ҳам сиздирилди. Аммо ўша пайтда президент соғлиги яхши эди. У теннис ўйнар ва ҳовузда чўмилар эди, деган эди 2009 йилдаги суҳбат чоғида МХХ собиқ зобити Икром Ёқубов.\nАгар икки собиқ жосуснинг айтганлари рост бўлса, президент Каримов ҳамкасби соғлиғи ҳақидаги хабарларни яқиндан кузатаётган бўлиши мумкин. Ва шу пайтгача Ислом Каримовнинг соғлиғи ёмонлашганига оид миш-мишлардан ташқари, жиддий гаплар бўлмагани инобатга олинса, Нурсултон Назарбоев Германияда даволанмоқда деган хабар Ўзбекистон раҳбари фойдасига битта катта очко ёзилишини англатади.\nBild Hamburg нашрининг хабар қилишича, Назарбоевга Ҳамбург-Эппендорф касалхонасида муолажа олишига Германия Ташқи ишлар вазирлиги кўмаклашган.\nРасмий Берлин Назарбоевнинг Ҳамбургда эканидан бехабарлигини айтиб, бу гапларни инкор қилган бўлса-да, айнан Германия Ташқи ишлар вазирлиги 2005 йилда Андижон қирғинидан кейин виза чеклови рўйхатига тушган Ўзбекистон собиқ ички ишлар вазири Зокир Алматовнинг Ҳанновердаги касалхонада саратон касаллигидан даволанишига кўмаклашганини эслаш лозим.


Олтита вилоятда шторм ҳақида огоҳлантириш эълон қилинди NUR-SULTAN. Kazinform – Юртимизда об-ҳаво ёмонлашиши туфайли олтита вилоятда шторм ҳақида огоҳлантириш эълон қилинди, деб хабар беради Kazinform Қазгидрометга ҳавола қилиб.\nДавлат раҳбари бирқатор учрашувлар ўтказди NUR-SULTAN. Kazinform – Давлат раҳбари «EcoJer» ҳудудий экологик ташаббуслар ассоциацияси раиси Лаззат Рамазановани, Kaspi.kz Директорлар кенгашининг раиси Вячеслав Ким ва Бошқарув раиси Михаил Ломтадзени қабул қилди, деб хабар беради Kazinform Ақорда матбуот хизматига ҳавола қилиб.\nҚозоғистонда жорий йилда 22,5 млн гектарга қишлоқ хўжалиги экинлари экилади NUR-SULTAN. Kazinform – Қишлоқ ҳўжалиги вазирлиги 2020 йилда ижтимоий аҳамиятга эга ёрма экин майдонларини кенгайтиришни режаралаштирган, деб хабар беради Kazinform.\nДимаш Кудайберген оғир кассалдан вафот этган мухлисасига қўшиқ бағишлади QOZON. Tatar-inform – Kazinform – Татаристон пойтаҳтида концерт берган машҳур ҳонанда Димаш Қудайрберген қўшиқларидан бирини ўзининг ашаддий мухлисаси бўлган, онкологик касалликдан вафот этган татар қизи Лейсан Сейтназаровага бағишлади, деб хабар беради Kazinform Татар-информ агентлигига ҳавола қилиб.\nМарказий Осиёдаги минтақавий хавфсизлик масалалари муҳокама қилинди NUR-SULTAN. Kazinform – Қозоғистонлик ва хорижий экспертлар Нур-Султанда минтақавий хавфсизлик масалаларини муҳокама қилдилар, деб хабар беради Kazinform мухбири.\nДавлат раҳбари Ҳазрат-Султон масжидига борди NUR-SULTAN. Kazinform – Қасим-Жомарт Тоқаев Ҳазрат-Султон масжидига бориб, Қозоғистон мусулмонлари диний бошқармасининг янги сайланган бош муфтийси Науризбай хожи Тағанўғли билан учрашди, деб хабар беради Ақорда матбуот хизмати.\nХитой коронавирус вакцинасининг клиник синовлари бошланиш санасини эълон қилди BEIJİŃ. Kazinform – Экспериментал коронавирус вакцинасининг клиник синовлари апрел ойининг охирида бошланади. Бу ҳақда жума куни Хитой фан ва технологиялар вазирининг ўринбосари Сюй Наньпин маълум қилди, дея хабар беради Kazinform China Daily нашрига ҳавола қилиб.\nХитойда 200 нафар маҳбус коронавирус юқтирганлиги аниқланди BEIJİŃ. Kazinform – Хитой шарқидаги Шаньдун провинциясининг тузатиш муассасасида 200 нафар маҳбус коронавирус юқтирган, деб хабар беради Kazinform мухбири.\nҚозоғистоннинг бирқатор вилоятларида йўллар очилди NUR-SULTAN. Kazinform – Об-ҳаво шароитларининг яхшиланиши боис, Қозоғистоннинг бирқатор вилоятларида йўллар очилди, деб хабар беради Kazinform «ҚазАвтоЖол» МК» АЖ матбуот хизматига ҳавола қилиб.\nЖанубий Кореяда яна 52 нафар одам коронавирус юқтирди SEOUL. Kazinform – Жанубий Кореяда яна 52 та коронавирус юқтириш ҳолати қайд этилди. Жами инфекция юқтирганлар сони мамалкатда 156 одамга етди, деб хабар беради Kazinform Yonhap агентлигига ҳавола қилиб.\n20.02.2020: Кеча юртимизда қанча жуфт оила қуришди NUR-SULTAN. Kazinform – ҚР Адолат вазирлиги матбуот хизмати маълум қилишича, кеча, 20 февраль куни Қозоғистонда 834 жуфт оила қуришган, деб хабар беради Kazinform мухбири.\nҚозоғистонда 6 та вилоятда йўллар ёпиқ турибди NUR-SULTAN. Kazinform – Об-ҳаво ёмонлашиши туфайли Қозоғистонда жами 1796 километрлик 17 та йўл участкаси ёпиқ турибди, деб хабар беради Kazinform.


Марказий Осиёдаги йўқ бўлишга юз тутган 15 та тил (фото) – mulkdor.com\nJanuary 15 2018, 06:01 ЖамиятИлм-фанИнсон ҳуқуқлариМақолаларМинтақаЎзбекистон\nЮНЕСКО томонидан ўтган ҳафтада чоп этилган «Йўқолиш хавфи остида турган дунё тиллари атласи»га кўра, Марказий Осиёдаги 15 та қадимий нодир тил йўқлик қаърига сингиб кетиши мумкин. Йўқолаётган тилларнинг аксарияти Тожикистонга, унинг Тоғли Бадахшон мухтор вилоятига тўғри келмоқда, деб ёзади Тожикистоннинг Asia plus медиа гуруҳи.\nМақола theopenasia.net сайтидан олинди\nAP минтақадаги камчилик фойдаланадиган ўша нодир тиллар Марказий Осиёнинг қайси ҳудудларида сўзлашиб келинганини аниқлашга бел боғлади.\nЮНЕСКО томонидан тайёрланган «Йўқолиш хавфи остида турган дунё тиллари атласи»нинг янгиланган намунасида дунё тилларининг учдан бир қисми йўқолиш арафасида тургани қайд этилади. Ҳозирда мавжуд 6,9 минг тилдан 2,5 мингтасида одамлар яқин келажакда мутлақо сўзлашмай қўйишлари мумкин экан.\nМарказий Осиёда йўқолаётган тилларнинг катта қисми Тожикистонга тўғри келмоқда, булар асосан — расмий статус ва имлога эга бўлмаган Помир тилларидир. Гарчи улар икки минг йиллардан буён мавжуд бўлса-да, авлоддан авлодга фақат оғзаки кўринишда ўтиб келган.\n1. Ойрот тили (Қирғизистон)\n«Аниқ хавф остида» тоифасига киритилган. Қирғизистонда бу тилда Иссиқкўл вилоятида яшовчи сарт-қалмиқлар ва ойрот-қалмиқларнинг диаспораси гаплашади. Келиб чиқишига кўра, сарт-қалмиқлар ғарбий мўғулларнинг олёт қабиласи авлоди ҳисобланади.\n2. Дунган тили (Қирғизистон, Қозоғистон)\n«Аниқ хавф остида» тоифасига киритилган. Қирғизистоннинг шимоли-шарқидаги текисликларда — Чуй ва Иссиқкўл вилоятларида истиқомат қилувчи дунганлар гаплашишади. Жанубда дунганлар Ўш вилоятининг Таширов қишлоғида яшашади. Қозоғистонда дунганларнинг 85 фоизи Жамбул вилоятида яшайди. Олмаота ва Тарозда ҳам дунганларнинг йирик диаспораси бор.\n3. Трухман тили (Туркманистон)\n«Аниқ хавф остида» тоифасига киритилган. Бу тилда туркманларнинг чоудор, иғдир ва суюнажи уруғларидан ажраб чиқиб, Қозоғистоннинг Манғистау вилоятидаги Манғишлақ ярим оролида яшовчилар сўзлашишади. Улар Россиянинг Ставрополь ўлкасида ҳам бор. Трухман тили туркман тилининг шеваларидан бири ҳисобланади.\n4. Бухоро тили (Ўзбекистон)\n«Аниқ хавф остида» тоифасига киритилган. Ўзбекистонда Бухоро яҳудийлари бу тилда сўзлашишади. Тил Самарқанд-Бухоро форсий тилининг бухороча-яҳудийча лаҳжаси ёки тожик тилининг яҳудийча лаҳжасидан иборат. Ғарб давлатларидаги Бухоро яҳудийларининг янги авлоди бу лаҳжани унутишмоқда.\n5. Марказий Осиё араб тили (Ўзбекистон, Тожикистон)\n«Аниқ хавф остида» тоифасига киритилган. Ўзбекистонда бу тилдан яқин-яқингача Бухоро, Сурхондарё ва Қашқадарё вилоятларида қўним топган марказий осиёлик араблар сўзлашишган. Тожикистоннинг ҳам жанубида араб қишлоқлари мавжуд. Улар сўзлашадиган тил араб тилининг маълум бир топологик гуруҳчасига мансуб.\n6. Парё тили (Ўзбекистон, Тожикистон)\n«Аниқ хавф остида» тоифасига киритилган бу тилда ҳозирча кекса чоллар ва кампирларгина сўзлашишади. Ўзбекистонда бу тил Сурхондарё вилоятида яшовчи марказий осиёлик лўлиларнинг муомала тили ҳисобланади. Улар Тожикистонда ҳам жанубий вилоят — Хатлонда истиқомат қилишади. Парё — ҳинд-орий тили бўлиб, ҳиндий ва замонавий лўлилар тилининг оралиғидаги тил ҳисобланади.\n7. Вохон тили (Тожикистон)\n«Аниқ хавф остида» тоифасига киритилган. Тожикистонда бу тилда вохонликлар — Помир халқларидан бири сўзлашади. Тожикистон ва Афғонистон ўртасидаги чегарада, Панж дарёсининг юқори оқими (тарихий Вохон вилояти)да маиший сўзлашув тили ҳисобланади. Вохон тили Шарқий Эрон тиллари гуруҳида алоҳида ўринга эга ва Помир тилларининг ҳудудий бирлашмасига киради.\n8. Ишкошим тили (Тожикистон)\n«Жиддий хавф остида» тоифасига мансуб — бу тилда кекса чолу кампирларгина сўзлашишади; ота-оналар тилни тушунишса-да, ундан фойдаланишмайди, болалар умуман тушунишмайди. Тожикистонда бу тилда Тоғли Бадахшон мухтор вилоятининг Ишкошим ноҳиясидаги бир неча қишлоқ аҳолиси сўзлашади. Ишкошим тилида сўзловчиларнинг катта қисми Рин ва Юқори Рин қишлоқларида тўпланган. Бу тилда сўзлашувчиларнинг умумий сони 400–500 киши атрофида. Ишкошим тилига топологик жиҳатдан энг яқин тил вохон тили ҳисобланади.\n9. Санглич тили (Тожикистон)\n«Жиддий хавф остида» тоифасига мансуб — бу тилда кекса чолу кампирларгина сўзлашишади; ота-оналар тилни тушунишса-да, ундан фойдаланишмайди, болалар умуман тушунишмайди. Санглич тили ишкошим тилига яқин, у Санглич водийсида тарқалган, Эрон тилларининг лаҳжаси ҳисобланади.\n10. Рошорв тили (Тожикистон)\n«Жиддий хавф остида» тоифасига мансуб. Бу тилда Тоғли Бадахшон мухтор вилоятидаги помирлик халқлардан бири бартангларнинг локал этник гуруҳи орошорлар сўзлашишади. Улар Рушон ноҳиясидаги Бартанг дарёси соҳилидаги Рошорв (эски ёзилиши — Орошор) қишлоғида яшашади. Рошорв (орошор) тили бартанг тилига жуда яқин ёки унинг лаҳжаларидан бири ҳисобланади.\n11. Шуғнон тили (Тожикистон)\n«Заиф» тоифасига мансуб — болалар гарчи бу тилдан фойдаланишса-да, ундан фойдаланишда чекланишган. Тожикистонда бу тилдан Тоғли Бадахшон мухтор вилоятининг Шуғнон, Рушон ва Мурғоб ноҳияларидаги аҳоли фойдаланади. Эрон тилларининг шарқий эрон гуруҳига мансуб.\n12. Бартанг тили (Тожикистон)\n«Жиддий хавф остида» тоифасига мансуб — бу тилда қария чолу кампирларгина сўзлашишади; ота-оналар тилни тушунишса-да, ундан фойдаланишмайди, болалар умуман тушунмайди. Тоғли Бадахшон мухтор вилоятининг Бартанг дарёси водийсида истиқомат қилувчи аҳоли сўзлашади. Емцдан тортиб Никбист қишлоғигача кенг тарқалган помир тилларидан бири.\n13. Рушон тили (Тожикистон)\n«Аниқ хавф остида» тоифасига киритилган бу тилдан болалар уйида ҳам ортиқ она тили сифатида фойдаланишмаяпти. Помирнинг жануби-шарқий қисмидаги аҳоли бу тилда сўзлашади. Шуғнон тилига энг яқин тил ҳисобланади.\n14. Язғулом тили (Тожикистон)\n«Жиддий хавф остида» тоифасига мансуб — бу тилда қария чолу кампирларгина сўзлашишади; ота-оналар тилни тушунишса-да, ундан фойдаланишмайди, болалар умуман тушунишмайди. Ғарбий Бадахшондаги Язғулом водийсида истиқомат қилувчи аҳолининг сўзлашув тили ҳисобланади. Баъзи бир тилчилар язғулом тили ва шуғнон-рушон тиллари оиласида боғлиқлик топишган.\n15. Яғноб тили (Тожикистон)\n«Аниқ хавф остида» тоифасига киритилган бу тилда болалар уйида ҳам ортиқ она тили сифатида фойдаланишмаяпти. Тожикистондаги Яғноб дарёси водийисда истиқомат қилувчи аҳоли сўзлашадиган тил. Қадимий сўғд тилининг давомчиси ҳисобланади. Эрон тилларининг шимолий-шарқий гуруҳига мансуб. Эрон тилларининг бу тирагининг бошқа бир ягона тирик вакили — осетин тили ҳисобланади.\nО. назарбеков: “бирорта ўзбекистонлик йўқки, ...\nЎзбекистон халқ артисти, Ўзбекистон маданият вазирининг ўринбосари Озодбек Назарбеков Тожикистонга қилган сафари вақтида маҳаллий оммавий ахборот воситалари билан, хусусан ...\nЖамиятNovember 4 2017, 10:11\nЖамиятMay 31 2019, 06:05


Ҳукмронликка интилиш — Dilkashradio.com\nАссалому алайкум мунис опа-сингиллар. Оилада эр бош бўлиши кераклиги ҳаммага аён, аммо афсуски жамиятимизда аёл ҳукмронликни қўлга олган оилалар ҳам мавжуд. Аёл турмушни ўз қўлига олишни исташи унинг истаклари ичидаги энг катта хато истак эканини ўзи ҳам англамайди. Агар сиз турмуш қуришдан олдин ҳукмронликка табиий ва тўғри муносабатда бўлсангиз, никоҳдаги энг яхши жуфт ва “исталган” инсон бўласиз. Омадли эр-хотинлик муносабатлари учун ҳукмронликка нисбатан ижобий муносабат ҳаётингиз учун зарур. Агар сиз ҳар доим ўзи истаганига эришиши керак бўлган, ота-онаси, бошлиғи ёки ўқитувчисига қарши исён қиладиган инсон бўлсангиз, яқин ва мустаҳкам муносабат қуришингиз анча қийин бўлади. Бировнинг ҳукмронлик қилишини инкор қиладиган инсон ўз турмуш ўртоғига ижобий муносабатда бўлиши жуда қийин бўлади.\nТурмушда икки инсон бирлашиб, оилавий ҳаётга ўзлари билан ўтмишини ҳамда одатларини ҳам олиб киради. Иккисининг ҳам ёқтирадиган ва ёқтирмайдиган нарсалари бор. Уларнинг мақсади – аввалига мустаҳкам никоҳ иттифоқи, кейин мустаҳкам оила қуришдир. Айрим ҳаётий вазифалар никоҳга қараганда кўпроқ мослашувчанликни, ҳокимиятга тўғри муносбатни талаб қилади. Агар жуфтликларнинг биттаси бундай муносабатга ўрганмаган бўлса, зиддиятлар кучаяди. Агар ҳар доим ўз сўзингизни ўтказмасликка ўргансангиз, турмушда умр йўлдошингиз билан яхши муносабатда бўла оласиз. Бундай турмушдаги эр-хотинларнинг асосий хусусияти шундаки, улар “бошқаларга эътиборли бўлишади, бошқаларнинг муҳтожликларини сезишади, ўрталаридаги фарқларни ҳурмат қилишади, ҳис-туйғуларига эътиборли бўлишади, ўзини ўша одамнинг ўрнига қўйиб кўришади”.\n2500 та жуфтликни ўрганиб чиққан доктор Льюис Терманн турмушда бахтли бўлиши мумкин бўлган инсонни шундай таърифлайди: “У бошқалар билан ҳамкорлик қилишга тайёр. Унга раҳбарлик қиладиган инсонлар билан яхши келишади. У ўзидан паст лавозимда ишлайдиганларга меҳрибон ва ҳамдард бўлиб, муаммога дуч келган ҳар қандай инсонга ёрдам беришга доим тайёр”. Бу ерда эса, аксинча, турмушда бахтсиз бўлиши мумкин бўлган инсоннинг таърифи келтирилган: у ўзига ва жамият билан муносабатига ишонмайди, одатда, ўзини бошқалардан паст ҳис қилади. Лекин раҳбарлик лавозимида “хўжайин” бўлишга ва бошқалар устидан ҳукмронлик қилишга мойил бўлади. У бошқалардан буйруқ олишни ёқтирмайди ва мусобақаларда қатнашишдан нафратланади, чунки ютқазишни кўтара олмайди. У рад қилишга, доимо шикоят қилишга ва ҳар қандай ҳокимиятга қарши чиқишга мойилдир”.\nСевги ҳақида ёзилган энг улуғ парчалардан бири севган инсоннинг истакларига эътиборли бўлиш ҳақида айтади: “Севги худбинлик қилмайди” (1 Коринфликлар 13:5). Бугунги кунда кўпчилик “ҳақ-ҳуқуқлар” ҳақида гапиради. “Менинг ҳуқуқларим бор ва мен ўз ҳуқуқимни талаб қиламан” – бу сўзлар ҳозирги кунда оддий ҳолга айланган. Бундай муносабат севги ҳамда яқинликни бузади, чунки биринчи ўринда бошқа инсонинг эҳтиёжини ҳисобга олиш қийин бўлади. Павлус буни яна бир бор таъкидлаган: “Фақат ўзингизнинг эмас, балки бошқаларнинг ҳам манфаатини кўзланг” (Филиппиликлар 2:4). “Романтик севги тузоқлари” китобида ёзувчи Х. Г. Зироф шундай савол қўйган: “Ҳақ бўлиш сиз учун қанчалик муҳим? Жуфтингиз ҳам ўз ҳис-туйғуларига эга бўлишига, унинг фикрига умуман қўшилмасангиз ҳам ўз фикрини айтишига қаршилик қилмасликка ўрганганмисиз?”


Коронавирусга қарши қўлланилган вакциналар 17,6 миллион дозадан ошди - Darakchi\nКоронавирусга қарши қўлланилган вакциналар 17,6 миллион дозадан ошди\nЖАМИЯТ 16.09.2021, 11:48\nЎзбекистонда коронавирусга қарши қўлланилган жами вакциналар 17,6 миллион дозадан ошди.\nССВ матбуот котиби бу ҳақда хабар берди.\nУнга кўра, 15 сентябрда ҳудудлар бўйлаб 230 380 доза COVID-19га қарши вакцина қўлланилган.\n1-босқич эмланганлар 68 096 нафарни,\n2-босқич эмланганлар 110 431 нафарни,\n3-босқич эмланганлар 51 853 нафарни ташкил қилди.\nАйни кунгача жами 17 665 698 доза вакцинадан фойдаланилган. Улардан:\n1-босқич эмланганлар 10 215 423 нафарни,\n2-босқичда эмланганлар 5 543 423 нафарни,\n3-босқич эмланганлар 1 906 852 нафарни ташкил қилди.\nШу кунгача тўлиқ эмланган фуқаролар 3 432 465 нафарни ташкил қилган.\n📌Андижон вилояти (27 623 доза),\n📌Наманган вилояти (25 943 доза),\n📌Тошкент вилояти (22 128 доза) банд қилган.\n📌Фарғона вилоятида 1 991 751 доза,\n📌Наманган вилоятида 1 922 652 доза,\n📌Андижон вилоятида 1 917 833 дозани ташкил қилган.


Қирғиз-ўзбек университети номи ўзгармайди | ҚИРҒИЗИСТОН ЯНГИЛИКЛАРИ\nҚирғиз-ўзбек университети номи ўзгармайди\nМаориф вазири Қанат Садиковнинг билдиришича, Ўш ҚЎУ номи ўзгартирилиши ўрнига унинг асосида яна бир янги университет очилади. Олийгоҳ мутасаддилари 2010 йилги миллий низолар ортидан университет номини Ижтимоий университет дея ўзгартиргандилар.\nМаориф вазири Қанат Садиков Ўшга қилган сафари чоғида 17 август куни университет номи ўзгариш ўзгармаслиги батамом ҳал бўлишини айтганди.\nМаориф вазири Ўш Қирғиз-ўзбек университети номи ўзгармаслигини айтиб, балки унинг базасида янги Ижтимоий университет очилишини билдирди.\nСадиков ҳукумат қарори чиққунча университет атрофидаги тортиш масалани шарҳлашдан бош тортди.\nМаориф вазирлиги матбуот котибаси Керез Жукееванинг айтишича, Қирғиз-ўзбек университети номининг ўзгариши ҳақида гапиришга ҳали эрта. Унинг сўзларига кўра, махсус тузилган комиссия мазкур масала юзасидан иш олиб бормоқда.\nҚирғиз-ўзбек университети ректори Идрис Эргешов университет номини ўзгартириш учун барча керакли ҳужжатлар маориф вазирлигига топширилганини ва яқин кунларда ушбу масала ўз ечимини топишини билдирди.\nЎшҚЎУ номини ўзгартириш Ўш қилояти маъмуриятининг 2010 йил 16 июн кунги йиғинида ҳал қилинганди. Ўшанда муваққат ҳукумат вакиллари олийгоҳ номини ўзгартиришга розилик беришган, лекин бу расман ўз тасдиқини топмаганди.\nБу қарор ортидан университет ўқитувчилари ҳукумат олийгоҳнинг «Ижтимоий» номини расман тан олмаганини айтгандилар.\nУлар сўзларига кўра, олий ўқув юрти махсус бланклар ва муҳрларни эски ном остида олган.\nЎш Қирғиз-ўзбек университети 1994 йил Ўзбекистон ва Қирғизистоннинг икки томонлама келишуви остида очилганди.\nМолия ва иқтисодиёт факултети декани Шайдилло Шакиевнинг сўзларига кўра, ЎшҚЎУнинг очилиши ўзбекистонлик қирғизлар ва қирғизистонлик ўзбекларни илм олишга бўлган талабларини қондириш учун амалга оширилган.\nСифат ўзгариши мумкин\nЎш давлат университети ўқитувчиси Бурқан Турдубеков сўзларига кўра, Қирғиз-ўзбек университети икки тарафлама келишув асосида очилган, бироқ Ўзбекистон тарафи олийгоҳни молиялаштиришни тўхтатиб қўйган.\n«Талабалар орасида ўзбекистонлик фуқоролар йўқ, демак фойда йўқ. Агар университет номи Ижтимоий деб ўзгарса, сифат ҳам ўзгаради. Бу ерда ҳеч қандай миллатчилик йўқ, шунчаки сифатни ўзгартириш керак», — деди Турдубеков Kloop.kgга берган интервьюда.\nЎш давлат университети профессори Адилжан Закиров фикрича, ЎшҚЎУ хўжалик мутахассисларини етиштириб чиқариши керак. Унинг сўзларига кўра, университетдаги кўп ихтисослар бир бирларини такрорлайди.\nЎз исмини ошкор қилишни истамаган ўшлик ўзбек эса, ўзбек маданиятига боғлиқ кўп нарсаларнинг ўзгариб кетаётганидан хавотирда эканини айтди.\n«Мен бунга қаршиман, шундоғам ўзбек олийгоҳи номи ўзгариб кетди [Ўш қирғиз-ўзбек университети — таҳр.]. Ўшдаги ўзбеклар учун ҳеч нарса қолмади», —дея нолиди у.\nАввалги мақола«Сорос» бир ҳафта ичида ЎшДУда вай-фай бўлишини ваъда қилмоқда\nНавбатдаги мақола«Дискавери»: Қирғизистонда акулалар бўлган


Тез тиббий ёрдам кечикишида ким айбдор? — Minbar\nТез тиббий ёрдам кечикишида ким айбдор?\n1 май 10:33 3 дақиқада ўқийсиз Мақолалар\n"Фейсбук"нинг омма учун очиқ "Халқ билан мулоқот / Диалог с народом" саҳифасида Ҳусан Аташайхов (Husan Atashaykhov) исмли муаллифнинг тез тиббий ёрдамдаги кечикишларнинг сабаблари ва гўёки Соғлиқни сақлаш вазирлиги қилаётган хатолар ҳақидаги мактуби чоп этилди. Ўзининг кўп йиллик тез тиббий ёрдам тажрибасига эга эканини айтган муаллифга кўра, тез тиббий ёрдам соҳасидаги камчиликларга ходимлар айбдор бўлиб қолмоқда.\nМактубда келтирилган фикрлар ва статистик маълумотлар фақат муаллифники ва мустақил манбалардан тасдиқланмаган.\nЎзбекистон президенти Шавкат Мирзиёевнинг ўтган йил январь ойида "Шошилинч тиббий ёрдам тизимини жадал такомиллаштириш чора-тадбирлари тўғрисида"ги қарори афтидан ҳали иш бермаяпти.\nСиз бу фикрларга қўшиласизми?\n"Ҳукумат томонидан ҳақиқий воқеликни яшириш тиббиёт ходимларининг обрўсини туширишдан ташқари, беморларнинг бевақт ўлимига сабаб бўлмоқда.\nМен 14 йилдан бери тез тиббий ёрдам бўлимида ишлаб келаман. Мен ва мен каби тез тиббий ёрдам ходимлари ҳар вақт ишга келишдан олдин навбатчилигим тинч ўтсин деб илтижо қиламиз... Чунки ҳукумат тез тиббий ёрдамдаги кечикишларда ҳар доим тез тиббий ёрдам ходимини айбдор қилиб кўрсатишидек ёлғон сиёсат оқибатида тиббиёт ходимлари руҳан ва жисман зарар кўриши одатий ҳолга айланган, бу биз каби тиббиёт ходимларини аҳоли ғазабига дучор қилиб, тинч ишлашимизга халақит бермоқда.\nҲаммага маълумки, кечга бориб тез тиббий ёрдамда чақириқлар икки-уч баробар ошиб кетади. Чунки ҳамма шошилинч ёрдамга муҳтож бўлган хасталиклар кучаяди. Айнан шу пайтда кечикишлар кўпайиб кетади. Шу сабабли тез тиббий машиналар сони етишмовчилиги яққол кўринади. Натижада чақириқлар стол устида соатлаб қолиб кетади. Афсуслар бўлсинким, тиббий ёрдам машиналари бандлигига қарамай аҳолидан тушаётган чақириқларни 103 маркази олаверади.\nМашина бандлигига қарамай, бўш тиббий ёрдам машинаси йўқ бўлса-да, марказдаги диспетчерлар тез тиббий ёрдам тез фурсатда етиб боришини айтиб беморнинг қариндошларини умидвор қилиб қўйишади.\nАфсуслар бўлсинким, тез ёрдам машинаси тиғиз пайтда соатлаб кечикиб боради. Энг ачинарлиси шуки, куну тун ишлаётган тез тиббий ёрдам ходими (уларнинг туну кун овқатланиши ва тиғиз пайтда ҳожатга кириши ман қилинган) ҳар доим аҳоли ўртасида ёмонотлиқ бўлиб қолаверади.\nҲеч бир айби бўлмаса-да кечикиб борган тиббиёт ходими руҳан ва жисман зарар кўради. Дарҳақиқат, кечикиб борган тиббиёт ходимини беморларнинг қариндошлари қандай кутиб олишини тасаввур қилиш қийин эмас.\nНима учун 103 маркази бўш тиббиёт ходими ёки бўш тез тиббий ёрдам машинаси бўлмаса-да тушаётган чақириқни олиши керак? Нима учун марказ диспетчери аҳолига бўш машина йўқлиги сабабли ёрдам кечикиб бориши мумкинлиги ҳақида гапира олмайди?\nАфсуски, бу умидворлик оқибатида бемор қариндошлари тиббий ёрдам кўрсатувчи бошқа манбаларга (атрофидаги тиббиёт ходимларини ёки бошқа хусусий тез ёрдамни чақириш ёки ўзлари беморни касалхонага олиб бориш) мурожаат қилмайди.\nТўғри, ҳар бир поликлиникага тез тиббий ёрдам машинаси берилган. Лекин бу машина аҳолини алдаш учун кўргазма, холос. Уларнинг вазифаси поликлиникадаги пробиркаларни ташишдан иборат бўлиб қолмоқда.\nЭнг ачинарлиси, Соғлиқни сақлаш вазирлиги тиғиз пайтдаги кечикишларни халқдан яширган ҳолда ҳамма айбни тез тиббий ёрдамда ишлаётган ходимларга юклаб қўйиш сиёсатини олиб бормоқда!\nМен бир неча бор тез тиббий ёрдамдаги кечикишларни камайтириш йўлларини таклиф қилдим. Лекин йиллаб шу соҳада ишлаб ўрганган ва шу соҳа бўйича китоблар ёзган мутахассиснинг таклифлари вазирликнинг қайсидир тортмасида изсиз йўқолиб кетмоқда. Чунки уларга жонкуяр кадрдан кўра аҳмоқ бўлса-да пахта қўювчи кадр керакдир".


Аллоҳнинг исм ва сифатлари: Мусаввир исмининг маъноси\nBy Муҳаммад Ҳабибуллоҳ on 05/12/2016 АЛЛОХНИНГ ИСМ ВА СИФАТЛАРИ АҚИДА ИСМЛАРНИНГ МАЪНОЛАРИ\nМусаввир исмининг маъноси\nАллоҳ таолонинг “Мусаввир” (тасвирловчи) исми араб тилидаги “тасвирлади” маъносини ифодалайдиган “саввара” феълидан олинган. Имом Табарий роҳимаҳуллоҳ Аллоҳ таолонинг ушбу исмини таърифлаб шундай дейди: “Мусаввир – яратган нарсаларига ўзи хоҳлаганидек шакл берувчидир”. Аллоҳ таолонинг бу исми Қуръони Каримда бир ўринда зикр қилинган: “У Аллоҳ Холиқ, Бореъ ва Мусаввирдир” (Ҳашр: 24). Мазкур оятнинг тафсирида Ибн Касир роҳимаҳуллоҳ шундай дейди: “Яъни У зот бирон нарсани хоҳласа, унга “бўл” дейди ва у нарса Аллоҳ истаган шакл ва суратга киради. Шунинг учун Аллоҳ таоло: “У сени Ўзи хоҳлаган суратида яратди” – дейди (Инфитор: 8). Шу боис Аллоҳ таоло Ўзини Мусаввир деди, яъни У зот хоҳлаган нарсасини хоҳлаган кўринишда яратади”.\nХаттобий роҳимаҳуллоҳ айтади: “Мусаввир – бандалари бир-бирлари билан танишишлари учун уларни турли суратда яратган зотдир. Шунинг учун Аллоҳ таоло: “У зот сизларни Ўзи хоҳлаган суратда яратди ва кўринишингизни гўзал қилди” – дейди (Ғофир: 64). Аллоҳ таоло инсонни онасининг қорнида яратиши уч босқичдан иборат. Инсон онасининг қорнида аввало лахта қонга, сўнг бир парча гўштга айланади. Шундан сўнг Аллоҳ таоло унга шакл, яъни уни бошқалардан ажратиб турадиган кўриниш ато этади…”.\nАллоҳ таоло инсонга Ўзи хоҳлаганидек сурат берганини бир неча оятларда маълум қилади. Қуйида ана шундай оятлардан намуналар келтирамиз:\n1) “У зот сизларга оналарингизнинг қорнида вақтингизда Ўзи хоҳлаганидек кўриниш ато этади” (Оли Имрон: 6).\n2) “Биз сизларни (яъни отангиз Одамни) яратдик ва унга Ўзимиз хоҳлаганимиздек кўриниш ато этдик. Сўнг фаришталарга: “Одамга сажда қилинглар” – дедик” (Аъроф: 11).\n3) “У зот сизларни Ўзи хоҳлаган суратда яратди ва кўринишингизни гўзал қилди” – деган (Ғофир: 64).\nАллоҳ таоло Қуръони Каримда бутун борлиқни Ўзи яратганини айтган. Бу ҳақда Яратган зот шундай марҳамат қилади: “Айтинг, Аллоҳ барча нарсани яратган зотдир..” (Раъд: 14). Бошқа бир оятда эса шундай дейди: “Аллоҳдан бошқа яратувчи ҳам борми?!” (Фотир: 3). Аллоҳ таолодан бошқа ҳар қандай нарса азалий эмас. Тўғри, унинг яратилганига узоқ вақт ўтган бўлиши мумкин, лекин бундан унинг азалий экани келиб чиқмайди. Чунки Аллоҳ таоло барча нарсани, бутун борлиқни Ўзи яратганини айтмоқда. Демак, бу нарсалар Аллоҳ таоло уларни яратишидан олдин йўқ бўлган. Баъзи файласуфлар “олам азалийдир”, деган фикрни олға суришган. Лекин бу фикр Қуръонга, барча пайғамбарларнинг айтган сўзларига тескаридир.\nИнсонларга бу кўринишни берган зот Аллоҳ таолодир. Шундай экан бирон кишининг ташқи кўринишидаги нуқсонлари туфайли унинг устидан кулиш Аллоҳ таоло яратган суратнинг устидан кулиш демакдир. Чунки ҳеч ким ўз суратини ўзи танламаган. Балки ҳар бир инсон онасининг қорнидалик вақтда унинг суратини Аллоҳ таоло яратган.\nШуни ҳам таъкидлаб ўтиш лозимки, Аллоҳ таоло руҳли мавжудотларнинг суратини чизишни ёки ҳайкалини ясашни ҳаром қилган. Бу иш билан шуғулланганларга қиёмат кунида қаттиқ азоб бўлиши бир неча ҳадисларда баён қилинган. Расулуллоҳ соллаллоҳу алайҳи ва саллам: “Қиёмат кунида Аллоҳ ҳузурида энг қаттиқ азобланадиганлар тасвирчилардир” – деганлар (Бухорий, (5950) ва Муслим, (2019) ривояти). Имом Нававий роҳимаҳуллоҳ тасвирчиларни уч қисмга ажратган:\n1) Ибодат қилинадиган бут ва санамларни ясаш ёки чизиш. Бу ишни қилган киши кофир бўлиб, қиёмат кунида энг қаттиқ азобланадиганлардан бири бўлади;\n2) Чизган сурати ёки ясаган ҳайкали билан ўзини Аллоҳ таолога ўхшатиши, “мен ҳам ярата оламан”, деган эътиқодда бўлиши. Бундай инсон ҳам кофир бўлади;\n3) Бут ва санамлардан бошқа нарсаларни чизиш ёки ясаш ва бу иш билан ўзини яратувчанлик ва тасвирлаш сифатида Аллоҳга ўхшатмаслик. Бундай инсон шу қилмиши сабабли диндан чиқмаса-да, гуноҳи кабирани қилган бўлади.\nБиз бутун борлиққа шундай гўзал кўриниш ато этган зот бизни нима учун яратганини унутмаслигимиз керак. Аллоҳ таоло бизга бу гўзаллик ва чиройни бошқаларга кўз-кўз қилиш ёхуд бошқаларни камситиш учун ато этмаган. Бизни яратишдан кўзланган асосий мақсад ибодатдир. Аллоҳ таоло шундай дейди: “Мен инсу жинларни менга ибодат қилишлари учунгина яратдим. Мен улардан ризқ талаб қилмайман ва мени таомлантиришларини ҳам истамайман” (Зориёт: 56-57). Шундай экан, Аллоҳ таоло ҳеч кимни асл мақсаддан – У зотга ибодат қилишдан адаштирмасин!\n “Тафсири Ибн Касир” (4/344).\n Байҳақийнинг “Эътиқод” китоби, 56-бет.\nAvvalgi maqolaИсломий нашидалар айтиш ёки эшитишнинг ҳукми\nKeyingi maqola Жума кунининг одоблари


Атамбаевни ҳибсга олиш чоғида вафот этган махсус хизмат жангчиси ўлимидан сўнг мукофотланди - zarnews.uz\nҚирғизистон собиқ президенти Алмазбек Атамбаевни ҳибсга олиш чоғида вафот этган махсус хизмат жангчиси Усенбек Ниязбеков кўрсатган жасорати учун ўлимидан сўнг медаль билан тақдирланди. Бу ҳақда Республика президенти матбуот хизмати РИА Новостига хабар берди.\n“Қирғизистон Республикаси Президенти Сооронбай Жээнбеков 28 август куни, Қирғизистон Республикаси Давлат миллий хавфсизлик қўмитаси ходими полковник Ниязбеков Усенбек Ниязбекович ҳарбий бурчини адо этиш чоғида кўрсатган жасорати учун “Эрдик” медали билан тақдирланганлиги ҳақида буйруққа имзо қўйди”, - деб хабар берган матбуот хизмати.\nҚирғизистон махсус хизмати 7–8 август кунлари Атамбаевни ҳибсга олиш учун унинг пойтахтдан 20 километр узоқликда жойлашган Кой–Таш қишлоғидаги қароргоҳида тадбир ўтказишди. Собиқ раҳбар тарафдорларига нисбатан улар махсус воситалар қўллашди. Атамбаев тарафдорлари жавобан ўт очишди. Биринчи куни собиқ президентни ҳибсга олишнинг имкони бўлмади. Атамбаев тарафдорлари қўлига олти нафар махсус хизмат жангчилари асирга тушди. Эртаси куни собиқ президент таслим бўлганига қарамасдан тарафдорлар ва махсус хизмат жангчилари ўртасидаги тўқнашувлар такрорланди ва эрталабгача давом этди. Соғлиқни сақлаш вазирлиги берган маълумотларга кўра, махсус тадбир оқибатида, 136 нафар одам жабрланди. Бир нафар махсус хизмат жангчиси – Усенбек Ниязбеков ҳалок бўлди.\nҚирғизистоннинг йирик социал – демократлар партияси етакчиси Атамбаев ҳукуматни 2017 йилда ўтказилган президент сайловлари натижасига кўра ўзининг вориси ва яқин тарафдори Жээнбековга топширганди. Бироқ кўп вақт ўтмасдан собиқ президент гуруҳи аъзоларига нисбатан жиноий ишлар қўзғатилди. Атамбаевнинг ўзи собиқ президент ваколатидан маҳрум қилинди ва 12 та оғир ва ўта оғир жиноятлар содир этганликда айбланди. Давлатнинг собиқ раҳбари, унга ва унинг гуруҳига нисбатан қўйилган айбловлар сиёсий характер касб этишини бир неча бор таъкидлади.


Нигора Каримбоева орзусидаги образ қайсилигини айтди - ShouBiz.uz\nИнтервью 9:52 | 22.1.22\nНигора Каримбоева орзусидаги образ қайсилигини айтди\n«Замонга нисбатан жуда ҳам юқори даражада ишланган», — дейди у\nАктриса Нигора Каримбоева YouTube’даги «Yashin Tv» лойиҳасига берган интервьюсида орзусидаги образ қайсилигини айтди.\nУнинг сўзларига кўра, «Шамолларда қолган ҳисларим»даги Скарлет Охара образини гавдалантиришни орзу қилади. Актриса мазкур китобни 25 марта ўқиганини таъкидлади. Шунингдек, Нигора Каримбоева Булгаковнинг «Уста ва Маргарита» асаридаги Маргарита ролини ҳам ўйнашни исташини айтди.\n«Ёшлигимдан ‘Шамолларда қолган ҳисларим’ китобини севаман. Унинг фильми бор. Замонга нисбатан жуда ҳам юқори даражада ишланган деб ўйлайман. Урушдан олдинги даврда олинган. Лекин айнан Скарлет Охара ролини ўйнашни жуда ҳам орзу қилганман. У китобни 25 марта ўқиган бўлсам керак. Ҳалигача у китобни йиғлаб ўқийман. Шуни фильм сифатида кўришни жуда хоҳлардим. Ҳозир Булгаковнинг ‘Уста ва Маргарита’ асари бор. Бу асарни яхши кўраман. Фильмини ҳам кўрганман. Агардa мана шу асар яна бир бор кинофильм тарзида ишланса, жон деб Маргаритани ўйнаган бўлардим» , — дейди Нигора Каримбоева.\nАввалроқ актриса «Sport» телекаланидан кетишининг сабабини айтиб ўтиб, ҳозирда бундан афсусдалини таъкидлаганди. У 2004-2014 йиллар давомида телеканалда ишлаган. У ерга ишга киришига Рихситилла Абдуллаев сабабчи бўлган. Раҳбарият ўзгаргач ўзига қилинган муносабат туфайли кетиш учун ариза ёзган. Бироқ актриса «Sport» каналини яхши кўришини айтди.


05:00 / 23.01.2017 1538 pdf Ўқиш режими + -\n21. Батаҳқиқ, сизлар учун; Аллоҳдан ва охират кунидан умидвор бўлганлар учун ва Аллоҳни кўп зикр қилганлар учун Расулуллоҳда гўзал ўрнак бор эди.\nҲа, мўмин-мусулмонлар учун гўзал ўрнак манбаи уларнинг маҳбуб Пайғамбарлари Ҳазрати Муҳаммад соллаллоҳу алайҳи васалламдирлар. У киши ҳар бир нарсада, ҳар бир сўзда, ҳар бир ишда мўминлар учун гўзал ўрнакдирлар. Оҳ, қани энди, ҳамма шу ўрнакнинг моҳиятини тушуниб етса! Расулуллоҳнинг гўзал ўрнак бўлган гап-сўзлари ҳаводан олинган нутқ эмас, Аллоҳдан қилинган ваҳийдир. У зот соллаллоҳу алайҳи васалламнинг қилган ишлари Аллоҳнинг амри биландир. Ана шундай гап-сўз гўзал ўрнак бўлмай, қайси гап-сўз гўзал ўрнак бўлиши мумкин. Ана шундай ишлар гўзал ўрнак бўлмай, бошқа қайси ишлар гўзал ўрнак бўлсин.\nПайғамбаримиз соллаллоҳу алайҳи васаллам аҳзоб урушида ҳам, одатдагидек, энг гўзал намуналарни кўрсатдилар. Хавф-хатар тасвирлаб бўлмайдиган даражада катта эканига қарамай, заррача қўрқмасдан, Мадинани ҳимоя қилишга чиқдилар. Душманга қарши нима чора кўриш кераклиги ҳақида саҳобалар билан маслаҳат қилдилар. Салмони Форсий розияллоҳу анҳунинг фикрларини қабул этиб, ҳандақ қазишни бошладилар. У зот соллаллоҳу алайҳи васаллам шундай хатарли ва нозик бир пайтда мўмин-мусулмонлар учун ишонч, орзу-умид, хотиржамлик тимсолига айландилар. Ким тушкунликка тушса, қўрқса, иккиланса, умидсизланса, Расулуллоҳ соллаллоҳу алайҳи васалламни кўриши билан бу туйғуларидан фориғ бўлар эди.\nХандақ қазиш ишларида У зот ҳаммага ўрнак бўлиб, тер тўкдилар. У зот соллаллоҳу алайҳи васаллам ер қазир, тупроқ сурар ва замбил кўтарар эдилар. Оғир меҳнат енгилласин учун жўр бўлиб, шеър ўқиган саҳобаи киромларга ўзларининг муборак овозлари билан қўшилар эдилар.\nМусулмонлардан бирининг номи Жуъайл (қўнғиз) эди. Расулуллоҳ соллаллоҳу алайҳи васаллам унинг исмини «Амр» деб ўзгартирдилар. Бундай хавфли пайтда хунук исмдан қутулиш кайфиятни кўтарар эди. Мусулмонлар бундан хурсанд бўлиб, исм ўзгарганини байтга солиб, баланд овоз билан айта бошладилар. Расули акрам соллаллоҳу алайҳи васаллам байтнинг охирида уларга жўр бўлиб турдилар.\nСаҳобалардан Зайд ибн Собит розияллоҳу анҳу ёш бўлишига қарамай, тупроқ ташир эди. Расулуллоҳ соллаллоҳу алайҳи васаллам уни кўриб: «Қандоқ ҳам яхши бола экан-а?» деб эркалатдилар. Иш давомида чарчаб, Зайд ибн Собит ҳандақда ухлаб қолди. Шунда Аммора ибн Ҳазм унинг қуролини олиб қўйди. Уйғонгач, Зайд қуроли йўқлигини кўриб, қўрқиб кетди. Расулуллоҳ соллаллоҳу алайҳи васаллам:\n«Ҳа, уйқучи, ухлаб ётганингда қуролинг кетиб қолибдими?» деб ҳазил қилдилар. Сўнгра:\n«Бу боланинг қуролини ким билади?» деб сўрадилар. Аммора:\n«Эй Аллоҳнинг Расули, у менда», деди. Расулуллоҳ соллаллоҳу алайҳи васаллам:\n«Унга қуролини қайтар», дедилар-да, кейин мусулмон кишининг ўзига билдирмай, бирор нарсасини олиб қўйиб қўрқитишдан қайтардилар.\nХандақ қазиётганида, Салмони Форсий розияллоҳу анҳунинг олдидан катта харсангтош чиқиб қолди. У харсангни синдира олмади. Расулуллоҳ соллаллоҳу алайҳи васаллам буни кўриб, чўқморни унинг қўлидан олдилар. Куч билан харсангни урган эдилар, ўт чақнаб кетди. Яна бир урган эдилар, яна ўт чақнади. Учинчи марта урган эдилар, учинчи марта ҳам ўт чақнади. Шунда Салмони Форсий розияллоҳу анҳу:\n«Ота-онам сизга фидо бўлсин, эй Аллоҳнинг Расули, мен кўрган нарса нима ўзи? Зарба берганингизда ўт чиқди?» деди. Расулуллоҳ соллаллоҳу алайҳи васаллам:\n«Сен ўшани ростдан кўрдингми, эй Салмон?» деб сўрадилар. Салмон розияллоҳу анҳу:\n«Ҳа», деб жавоб берди. Расулуллоҳ соллаллоҳу алайҳи васаллам:\n«Биринчиси билан Аллоҳ таоло менга Яманни фатҳ қилди. Иккинчиси билан Аллоҳ менга Шомни фатҳ қилди. Учинчиси билан Аллоҳ менга Мағрибни фатҳ қилди», дедилар.\nБу хабар яшин тезлигида мусулмонлар ичида тарқалди. Уларнинг руҳлари юксалди, ғалабага бўлган ишончлари мислсиз даражада ортди.\nШу билан бирга, Пайғамбаримиз соллаллоҳу алайҳи васаллам тинмай Аллоҳ таолога ёлборар, намоз ўқиб, муножот қилар, Роббул оламийннинг Ўзидан нусрат сўрар эдилар. Буларнинг ҳамма-ҳаммаси мусулмонлар учун гўзал ўрнакдир. Шунинг учун ҳам ўзларидан кўра сон ва қурол жиҳатидан ғоятда устун бўлган аҳзобларни кўрган мўминлар заррача қўрқмадилар.\n22. Мўминлар аҳзобларни кўрганларида: «Бу бизга Аллоҳ ва Унинг Расули ваъда қилган нарсадир. Аллоҳ ва Унинг Расули рост сўзларлар», дедилар. Бу уларга иймон ва таслимдан бошқа нарсани зиёда этмади.\nЎша урушда–аҳзоб урушида мусулмонларнинг сони уч мингта эди. Уларга қўшимча мадад келиши мумкин ҳам эмас. Чунки ер юзида улардан бошқа мусулмон йўқ эди. Мушрик ва кофирлар аҳзобининг эса, сон-саноғига етиб бўлмас эди. Биргина қурайшликлар лашкари ўн минг кишидан иборат эди. Бунинг устига, турли қабилаларни жамлаган Ғатафонликлар, Бани Қурайза яҳудийлари ва бошқалар. Уларга яна қўшимча мадад кучлари келиши мумкин эди. Чунки ўша пайтда дунё кофир ва мушрикка тўлиб кетган эди. Биров аҳзобларга ёрдамга келса, йўлини тўсадиган одам ҳам йўқ эди.\nАна шундай пайтда кичик бир манзил атрофига ҳандақ қазиб олиб қамалда қолган кишилар ким бўлишидан қатъи назар, устларига бостириб келган сонсиз-саноқсиз фирқаларни кўрганларида, даҳшатга тушиши турган гап эди. Хусусан, камон, қилич, найза ва тош билан уруш олиб бориладиган ўша пайтда ҳар бир жангчи катта куч ҳисобланарди. Инсоний ўлчовга кўра, кимнинг сони кўп бўлса, ўша ғолиб келиши керак эди. Аммо Аллоҳ ва Унинг Расулига иймон келтирган мўмин-мусулмонлар бу ўлчовдан устун бўлдилар.\n«Мўминлар аҳзобларни кўрганларида: «Бу бизга Аллоҳ ва Унинг Расули ваъда қилган нарсадир. Аллоҳ ва Унинг Расули рост сўзларлар», дедилар».\nМўмининг иши ўз-ўзидан жўнлашиб кетавермаслигини, балки турли синов ва имтиҳонлар бўлишини, кофир ва мушриклар бизга қарши чиқишини, бизга душманлик қилишини ва улар билан курашда биз ютиб чиқишимизни бизга Аллоҳ таоло ҳам, Унинг Расули ҳам айтган эдилар. Улар рост айтадилар, мана, ўз кўзимиз билан кўриб турибмиз, кофирларнинг аҳзоблари устимизга бостириб келдилар, дедилар.\n«Бу уларга иймон ва таслимдан бошқа нарсани зиёда этмади».\nЯъни, кофирларнинг аҳзоб бўлиб, сонсиз-саноқсиз ададда устларига бостириб келишлари мўминларга иймондан ва Аллоҳ таолога бутунлай ўзларини топширишдан бошқани зиёда қилмади. Уларнинг иймон-эътиқодлари ва мусулмончиликлари яна ҳам кучайди. Ҳа, иймон келтирган, мусулмон бўлган одамлар ана шундай одамлардир.\n23. Мўминлардан Аллоҳга берган ваъдаларига содиқ қолган кишилар бордир. Бас, улардан баъзилари ажалини топди. Баъзилари эса, интизор бўлиб турибдир. Улар бирор нарсани алмаштирмадилар.\nЮқорида зикри келган мунофиқлар ва иймони заифлардан фарқли ўлароқ:\nИмом Аҳмад ибн Ҳанбал раҳматуллоҳи алайҳи қилган ривоятда бундай дейилган: «Ушбу оятда назарда тутилган кишилардан бири Анас ибн Назр розияллоҳу анҳу Бадр урушида қатнашмай қолган эди. Бу иш унга жуда оғир ботди. «Расулуллоҳ соллаллоҳу алайҳи васаллам иштирок этган биринчи урушда ғойиб бўлдимми?!» деб афсусланиб юрарди. Шу билан бирга: «Агар Аллоҳ таоло кейинчалик менга бир урушни кўрсатса, менинг нима қилишимни Аллоҳнинг ўзи кўради», дер эди. Уҳуд уруши куни Анас ибн Назр розияллоҳу анҳу ҳам Расулуллоҳ соллаллоҳу алайҳи васаллам билан урушга чиқди. У йўлда кетаётиб Саъд ибн Муоз розияллоҳу анҳуни учратди ва унга: «Эй Абу Амр! Оҳ, оҳ! Жаннатнинг ҳиди қаёқдан келмоқда! Мен уни Уҳуд томондан келаётганини сезяпман!» деди. Урушга кириб, шаҳид бўлгунича жанг қилди. Унинг жасадидан саксондан ортиқ найза, қилич ва камон ўқи изларини топдилар. Унинг синглиси Рубаййиъ бинти Назр: «Акамни фақат бармоғидан таниб олдим, холос», дерлар.\nАнас ибн Назр розияллоҳу анҳуга ўхшаб шаҳиди аъло бўлди. Орзуига эришди. Ўзи кўзлаган олий мақомга етишди.\nБу мўминлар Аллоҳга берган аҳду паймонларини ҳеч нарсага алмаштирмадилар.\nМунофиқларнинг Аллоҳга берган аҳдларига хиёнат этишларида ҳам, мўминларнинг Аллоҳга берган аҳдларига вафо қилишларида ҳам ҳикмат бордир. Яъни:\n24. Аллоҳ содиқларни садоқатлари сабабидан мукофотлаш учун ва мунофиқларни Аллоҳ хоҳласа, азоблаши ёки тавбасини қабул қилиши учундир. Албатта, Аллоҳ ўта мағфиратли ва ўта раҳмлидир.\nҲа, Аллоҳ таоло Аҳзоб урушига ўхшаш қийин ҳолатларни мусулмонларнинг бошига ҳар бир замонда солиб туриши бежиз эмас.\n«Аллоҳ содиқларни садоқатлари сабабидан мукофотлаш учун ва мунофиқларни Аллоҳ хоҳласа, азоблаши ёки тавбасини қабул қилиши учундир».\nАна шундай оғир вазиятларда иймонига содиқлар садоқатларини кўрсатадилар ва Аллоҳ таоло уларни садоқатларига яраша мукофотлайди. Шунингдек, оғир ҳолларда мунофиқларнинг мунофиқлиги ҳам ошкор бўлади ва Аллоҳ таоло хоҳласа, тавбаларини қабул қилиб, гуноҳларини кечиради, хоҳласа, жазоларини беради. Зотан,\n«Албатта, Аллоҳ ўта мағфиратли ва ўта раҳмлидир».\n05:00 / 23.01.2017 1914\n05:00 / 23.01.2017 1515\n1409 05:00 / 23.01.2017\n155. Албата, Биз сизларни бир оз қўрқинч ва очлик билан, молмулкга, жонга меваларга нуқсон етказиш билан синаймиз. Ва сабрлиларга башорат бер.156. Улар мусибат етганда давоми...\n.Эй одамлар Роббингизга тақво қилинг ва ота боласига фойда бера олмайдиган, бола отасига бирор нарсада фойда берувчи бўлмайдиган Кундан қўрқинг. Албатта, давоми...\n2670 17:21 / 22.05.2018\n1642 21:36 / 10.04.2018\n79 18:00 / 18 сентябрь\n65 18:00 / 17 сентябрь\n21538 11:58 / 10.10.2018\n25711 11:56 / 10.10.2018\n1886 15:05 / 09 август


WSJ: АҚШ Афғонистондаги қўшинларини Марказий Осиёга ёки Яқин Шарққа жойлаштириши мумкин – Газета.uz\nLotinchada 10 май 2021, 14:50 Жаҳон\nАҚШ Афғонистондан олиб чиқилаётган қўшин ва ҳарбий техникани Марказий Осиё, жумладан Ўзбекистон ва Тожикистонга жойлаштирилиши имкониятларини кўриб чиқмоқда, дея хабар берган эди The Wall Street Journal ўз манбаларига асосланган ҳолда. Ўзбекистон Мудофаа вазирлиги ушбу ҳолатга муносабат билдирди.\nХабарда айтилишича, базаларни жойлаштириш учун вариантлар сифатида, шунингдек, араб мамлакатлари ва денгиздаги ҳарбий-денгиз кучлари кемалари ҳам кўриб чиқилмоқда. «Агар Афғонистон билан қўшни мамлакатларга қўшин жойлаштириш имконсиз бўлиб чиқса, у ҳолда ушбу вариантлар ўрганиб чиқилади».\nThe Wall Street Journal хабарида айтилишича, АҚШ қўшинларини ушбу мамлакатларга жойлаштириш орқали Афғонистонда юз бераётган воқеаларга тезкор жавоб қайтариш имкониятига эга бўлади, чунки улар Афғонистон билан чегарадош. Аммо Россиянинг минтақадаги кучли иштироки, Хитойнинг у ердаги ўсиб бораётган иштироки ҳамда АҚШнинг ушбу мамлакатлар билан кескин муносабатлари у ерга ўз базаларини жойлаштириш режаларини мураккаблаштириши мумкин. Шу билан бирга, Ўзбекистон ва Тожикистонга ҳозирча ҳеч қандай расмий сўров юборилмаган. Ҳозирча бу вариант АҚШ Мудофаа вазирлиги, Давлат департаменти ва Оқ уй томонидан кўриб чиқилмоқда.\nЭслатиб ўтамиз, 2018 йил январь ойида қабул қилинган Ўзбекистон мудофаа доктринасига кўра, мамлакат ўз ҳудудида хорижий ҳарбий базалар ва объектларни жойлаштиришга йўл қўймайди.\nМаълумот учун, АҚШ президент Жо Байден «АҚШ 1 майдан бошлаб Афғонистондан ўз ҳарбийларини олиб чиқишни бошлайди ва бу жараённи 11 сентябргача якунлашни режалаштирмоқда», дея эълон қилган эди.\nАҚШ мудофаа вазири ёрдамчиси Ўзбекистонда чегара хавфсизлиги бўйича музокаралар ўтказди 18 октябр 2021, 12:54\n«Толибон» Афғонистон қўшниларини ўз ҳудудига чет эл базаларини жойлаштирмасликка чақирди 26 май 2021, 17:58


Волгограддаги турар-жойда газнинг портлаши - воқеа сабаблари, қурбонлар, компенсация\n23:43 / 16.05.2017\n16 май куни Волгограддаги турар-жойда маиший газ портлаган ҳолат қайд этилиб, 3 кишининг ҳаётдан кўз юмгани, 10 нафарининг жароҳатлангани маълум қилинганидан кейин мазкур воқеа юзасидан "Хавфсизлик талабларига жавоб бермайдиган ишларнинг бажарилиши ёки хизматлар кўрсатилиши" моддаси бўйича жиноий иш қўзғатилди.\nДастлабки маълумотларга кўра, маиший газнинг портлаши компаниялардан бирининг бинодан ташқарида олиб борган ноқонуний фаолияти натижасида юз берган. Компания сув қувурига уланишни режалаштирган бўлган, охир-оқибат газ қувурига зиён етган ва газнинг сизиб чиқиши портлашни келтириб чиқарган.\nВолгоград вилояти ҳукумати турар-жойда яшовчи фуқароларга компенсация тўлаш масаласини ҳал қилмоқда. У ердаги аҳоли эвакуация қилинган ва вақтинчалик яшаш жойларига жойлаштирилган. Воқеа жойида қутқарувчилар ишлашда давом этишмоқда.\nСешанба куни маҳаллий вақт билан соат 13:06да қутқарувчиларга Университет проспектидаги 60-уйнинг бир қисми ўпирилиб тушгани ҳақида хабар берилган. Ҳозирда қутқарувчилар вайроналар остида ҳеч ким қолмаганига ишонч ҳосил қилиш учун "сўнгги ғишт"гача ўрганиб чиқишмоқда. Шунингдек у ерда фавқулодда ҳолатлар тиббиёт маркази психологлари ҳам иш олиб боришмоқда.\nФавқулодда вазиятлар вакилининг РИА "Новости"га маълум қилишича, тахминан 16 квартира вайрон бўлган, шулардан 10 таси тўлиқ йўқ бўлган. Агентлик суҳбатдошининг сўзларига кўра, портлаш натижасида подъезднинг тўрт қавати ўпирилиб тушган.\nДастлаб икки кишининг ҳалок бўлгани ҳақида хабар берилган эди, кейинги маълумотларга кўра эса, 3 нафар киши ҳаётдан кўз юмган, 10 нафари жароҳатланган. Жароҳат олганларнинг барчаси шифохоналарга жойлаштирилган. РФ ТК ҳалок бўлганлар сонининг 3 нафарга етганини тасдиқлаган.\n"Қидирув ишлари олиб борилмоқда, жараёнга 420 киши, 27 та техника жалб қилинган. 4 кишидан иборат психологлар жамоаси иш олиб бормоқда", - дейилади манбада.\n"Терговчилар ҳозирда барча гувоҳлар ва шу уйда яшовчи фуқароларни, шунингдек рўй берган жараёнга алоқадор барча шахсларни сўроқ қилишмоқда. У ерда бирйўла бир неча хизматлар ишчилари жалб қилинган бўлган, шу боис ҳамма сўроқ қилинмоқда", - дейди ТК вакили.\nҲукумат маълумотларига кўра, 1958 йилда қурилган мазкур уйда 90 дан зиёд киши яшаган. Минтақа ФВВ вакилининг сўзларига кўра, ушбу уйда 97 нафар киши, шу жумладан 6 бола рўйхатдан ўтган. Турар-жойда жами 45 та квартира бўлган, 16 таси талофат кўрган - уларда 24 нафар киши, шу жумладан 1 бола истиқомат қилган.


ХДП Тошкент шаҳар кенгашидан Қурултойга делегатлар сайланди | Ўзбекистон Халқ демократик партияси\nХДП Тошкент шаҳар кенгашидан Қурултойга делегатлар сайланди\n2021-08-26 11:20:40 1372\nТошкент шаҳрида Ўзбекистон Халқ Демократик партиясининг Тошкент шаҳар Кенгаши VI пленуми бўлиб ўтди. Унда бўлажак Президент сайловига тайёргарлик кўриш, Ўзбекистон Халқ демократик партияси XII қурултойига делегатлар сайлаш билан боғлиқ масалалар кўриб чиқилди. Қурултойга делегатлар сайлаш билан боғлиқ масала юзасидан партия шаҳар Кенгаши раиси Нигора Эшметова сўзга чиқди.\nТаъкидланганидек, мамлакатимиз аҳли муҳим сиёсий-ижтимоий воқеа арафасида турганлиги, Президент сайлови халқимизнинг эртанги куни, фаровонлиги, давлатимизнинг равнақи, дунё ҳамжамиятидаги мавқеи мустаҳкамланиши билан боғлиқ долзарб жараён ҳисобланади.\nМустақиллик йилларида Ўзбекистонда демократик сайлов қонунчилиги шакллангани, юртимиздаги сайлов қонунчилигини такомиллаштириш бўйича энг муҳим қадамлардан яна бири 2019 йил 25 июнь куни Ўзбекистон Республикасининг Сайлов кодексини қабул қилингани бўлди. Сайлов кодекси сиёсий партияларга давлат бошқарувини ташкил этиш, ғоя ва мақсадларини кенг ҳамда эркин тарғиб қилиш имкониятини беради.\nБўлажак Президент сайлови партиялараро рақобат, фуқароларнинг сиёсий ва фуқаролик фаоллиги кучайиб бораётган шароитда ўтаётгани билан аҳамиятлидир. Сайлов нафақат номзодлар, сиёсий партиялар учун, балки сайловчилар, яъни халқимиз учун ҳам катта синов, улкан имконият.\nҲозир фуқаролар сайлов тизими ва тартибини, ўзининг сайлаш, сайланиш ҳуқуқини яхши идрок этади. 2019 йил парламент ва маҳаллий Кенгашларга ўтказилган сайловлар фуқароларда сиёсий ирода ва талабчанлик ўсганини яққол кўрсатди.\nЎзХДП Тошкент шаҳар Кенгаши раҳбари ўз сўзида шу йилнинг 24 октябрида бўлиб ўтадиган Президент сайлови партиямиз фаолларига катта масъулият юклаши, ҳар бир аъзодан, қуйи бўғиндаги ҳар бир партия ташкилотидан катта сафарбарлик ва уюшқоқлик талаб қилишини таъкидлади.\nХалқ демократик партияси, энг аввало, ижтимоий тенглик, ижтимоий барқарорлик ва халқ фаровонлиги ғояларига содиқ қолган ҳолда мамлакатимизда янги иш ўринлари яратиш, ижтимоий соҳани янада ривожлантириш, ижтимоий муҳофазага эҳтиёжманд аҳоли қатламлари манфаатларини ҳимоя қилиш, таълим ва соғлиқни сақлаш тизимини янада ислоҳ қилиш сиёсатини изчиллик билан давом эттириш тарафдори сифатида майдонга чиқмоқда. Шу билан бирга пленумда партия сайловчи эътиборини қозониш, сайловчиларнинг камида 50 фоизини ташкил этадиган аёллар овозига эга бўлиш учун бўлғуси номзодликка аёл номзоди илгари сурилгани таъкидланди. Пленумда раислик қилувчи томонидан сайловлар жараёнида фаолликни қўлдан бермай, ҳамжиҳатликда ғолиблик учун бор имкониятни сафарбар этишга келишиб олинди.\nМуҳокама этилган масалалар юзасидан ЎзХДП Тошкент шаҳар Кенгаши пленуми тегишли қарорлари қабул қилинди.


Ўзбекистонда япон ҳарбий асирлари ҳақида кино суратга олинади\nЯпония ва Ўзбекистон кино ижодкорлари урушдан кейинги йилларда Ўзбекистонда бўлган япон ҳарбий асирлари ҳақида кино суратга олишга келишиб олишди. 04.07.2017, Sputnik Ўзбекистон\n17:33 04.07.2017 (янгиланди: 17:37 04.07.2017)\n© Flickr / Devin ConnollyТеатр имени Алишера Навои\n© Flickr / Devin Connolly\nЯпония ва Ўзбекистон кино ижодкорлари урушдан кейинги йилларда Ўзбекистонда бўлган япон ҳарбий асирлари ҳақида кино суратга олишга келишиб олишди.\nTOШКЕНТ, 4 июл — Sputnik. “Ўзбеккино” Миллий агентлигида Япониянинг делегацияси билан учрашув бўлиб ўтди, деб хабар қилмоқда агентлик ахборот хизмати.\nУчрашувда “Ўзбеккино” Миллий агентлиги бош директори Атабек Мусаев, Япония Вазирлар туризмни ривожлантириш ва тарғиб қилиш бўйича маслаҳатчиси, «JTB» корпоратсияси менеджери Казунори Косеки, “Loaded films Co. Ltd.,” продюссерлик компанияси президенти Эико Мизуно ва продюссер Джейсон Эдвард Греемлар иштирок этишди.\nУчрашув иштирокчилари ўзбек ва япон киноижодкорлари ҳамкорлигида урушдан кейинги йилларда Ўзбекистонда бўлган япон ҳарбий асирлари ҳақидаги ҳикоялар бадиий филм сценарийси учун асос бўлиши мумкинлиги айтилди. Бу борада Япония томонидан таклиф қилинган филм синопсиси кўриб чиқилиб, мазкур лойиҳа босқичма-босқич амалга оширилиши келишиб олинди.\nЭслатиб ўтамиз, 1945-1950 йилларда Ўзбекистон ҳудудида 23 мингга яқин асирга олинган япон ҳарбийлари бўлган. Уларнинг бевосита иштирокида Навоий ва Муқимий театрлари, Тўқимачилик комбинати, Марказий телеграф биноси, Фарход ГЭСи ва бошқа бинолар қурилган.\nЎша оғир йилларда 817 нафар япон ҳарбийлари Ўзбекистон ҳудудида вафот эган. Уларнинг қабрлари Фарғона ва Тошкент вилоятларида сақланиб қолган. Уларнинг қариндошлари ҳалигача ўша қабрларни зиёрат қилгани келиб туришади.


Жамият 06.09.2019 72\nМустақиллигимизнинг 28 йиллиги арафасида мамлакатимизни ҳар томонлама ривожлантиришга катта ҳисса қўшган, ўз соҳаларида юқори натижаларга эришган бир гуруҳ юртдошларимиз фахрий унвонлар, орден ва медаллар билан тақдирланди.\nВилоят ҳокимлигида ана шу юксак мукофотларни топшириш маросими бўлиб ўтди. Унда давлат мукофотлари билан тақдирланганлар, жамоатчилик вакиллари ҳамда оммавий ахборот воситалари ходимлари иштирок этди.\nТадбирни вилоят ҳокими Зафар Рўзиев кириш сўзи билан очди ва мукофотларни қабул қилиб олиш учун ҳозир бўлган воҳадошларимизни халқимиз ва давлатимиз раҳбариятининг юксак эътирофига сазовор бўлганликлари билан самимий муборакбод этди.\nУшбу эътироф юртимизда инсон шаъни, қадр-қиммати юксак қадрланиши, мустақиллигимизни мустаҳкамлаш, Ватан тараққиёти, соғлом авлод тарбияси, юрт равнақи йўлида фидойилик кўрсатаётган юртдошларимизнинг меҳнати ҳеч қачон эътибордан четда қолмаслигининг ўзига хос намунаси эканлиги таъкидланди.\n- Президентимиз фармони билан "Дўстлик" орденига лойиқ кўрилганим менга улкан фахр бағишлайди, - дейди Деҳқонобод туманидаги 30-умумий ўрта таълим мактаби ўқитувчиси Қаҳҳор бахши Раҳимов. - Бунга қўшимча энди Деҳқонободдаги 5-болалар мусиқа ва санъат мактаби отам, Қодир бахши Раҳимов номи билан аталиши кўксимни тоғдай кўтарди. Бу ютуқлар энг улуғ байрамимиз муносабати билан бўлганида ҳам рамзий маъно бордай. Чунки истиқлолгина бизга орзу-умидларимизни баралла куйга солиш имконини берди.\nСуратда: мукофотланганлардан бир гуруҳи.\nМуродулла КОМИЛОВ олган сурат.


Volkswagen бутун дунё бўйлаб 700 мингдан кўпроқ автомобилини қайтариб олмоқда\n00:35 / 07.07.2017\nVolkswagen автомобилсозлик концерни тормоздаги муаммолар сабабли бутун дунё бўйлаб 766 минг автомобилини қайтариб олмоқда. Компания баёнотига кўра, машиналарда кескин тормоз бериш вақтида тормоз тизими ишламай қолиши хавфи бор.\nБу муаммо компаниянинг ўз синовлари вақтида аниқланган. Германияда VW, Skoda ва Audi маркаларининг 385 минг автомобили қайтариб олинади, бундан 288 мингтаси Volkswagen брендига тегишли. Ортга қайтариб олинган моделларда тормоз назорати тизими ABS/ESP учун дастур янгиланади.\nVolkswagen тормоз тизими\nVolkswagen маймунларда тажриба ўтказганини тан олди\nVolkswagen маймунлар устида шафқатсиз тажрибалар ўтказишда айбланди\nVolkswagen ишлаб чиқариш рекордини ўрнатди\n2017 йил якунлари: қайси хорижий компаниялар Ўзбекистон бозорига кирди?\nVolkswagen бошқарувчиси 7 йилга озодликдан маҳрум этилди


Сирдарёдаги сув тошқинида қанча одам паспортсиз қолгани маълум қилинди | Qalampir.uz\nСирдарёдаги сув тошқинида қанча одам паспортсиз қолгани маълум қилинди\nЖамият\t21 Май 19:40 2478\nСардобада рўй берган сув тошқини оқибатида 3 448 нафар фуқаро фуқаролик паспортини йўқотган. Бу ҳақда Ўзбекистон ички ишлар вазирлиги бугун, 21 май куни бўлиб ўтган брифингда маълум қилди.\n“Сув тошқинидан талафот кўрган ҳудудларда ўтказилаётган хатлов тадбири давомида жами 3 448 нафар фуқароларнинг фуқаролик паспортлари йўқлиги аниқланди ва шундан, 1116 нафар фуқароларнинг паспортлари топилиб, ўз эгаларига қайтарилди“, дейилади баёнотда.\nШунингдек, 1349 нафар фуқароларга янги биометрик паспортлар расмийлаштириб берилган, 983 нафар шахсларга фуқаролик паспортларини расмийлаштирилмоқда. Ушбу фуқароларнинг паспорт олишлари учун маблағлар давлат ҳисобидан қоплаб берилиши режалаштирилган.\nШу билан бирга, сув тошқинидан зарар кўрган ҳудудларда олиб борилаётган хатлов давомида 258 нафар фуқароларнинг транспортга оид техник ҳужжатлари талафот натижасида йўқолганлиги аниқланган. 100 нафар фуқароларнинг ҳайдовчилик гувоҳномалари топилиб ўз эгаларига қайтарилди. Қолган 158 нафар фуқароларга тегишли транспорт ҳужжатларини расмийлаштириш чоралари кўрилмоқда. Хусусан ҳайдовчилик гувоҳномалари мудофаага кўмаклашувчи “Ватанпарвар” ўқув спорт техник клублари базасидан текширилиб қисқа вақт ичида қайта тиклаб берилмоқда.\nпаспорт Сардоба сув омбори\n25 Май 16:12 40070\n25 Май 23:18 36059\n26 Май 14:40 35341\n26 Май 09:01 25331\n25 Май 11:09 22908


13:05, 09.03.2020 // 14929\nApple раҳбари коронавирус туфайли ишчиларга уйдан ишлашга рухсат берди\nApple бош директори Тим Кук коронавирус тарқалгани туфайли ўз ходимларига 9 мартдан 13 мартгача масофадан туриб ишлашга рухсат берди, деб хабар бермоқда «РБК» Bloomberg’га таяниб.\nУшбу қоида компаниянинг коронавирус юқтириш ҳолатлари энг кўп қайд этилган ҳудудлари — Калифорниядаги Санта-Клара ва Элк-Гров шаҳарлари, шунингдек, Сиэтл, Жанубий Корея, Япония, Италия, Германия, Швейцария ва Буюк Британияда жойлашган офисларига нисбатан татбиқ этилади.\nМавзуга доир: Японияда давлат идораларига ходимларини уй шароитида ишлашга ўтказиш буюрилди\nКоронавирус биринчи марта 2019 йилнинг декабрида Хитойнинг Ухань шаҳрида пайдо бўлган эди. Шундан сўнг у Хитойнинг бошқа ҳудудлари ва дунёга тарқалди.\nЯнварь ойи охирида Bloomberg ва Nikkei Asian Review компания учун ҳам асосий ишлаб чиқариш жойи, ҳам асосий бозор бўлган Хитойда янги коронавирус тарқалиши Apple ишлаб чиқаришига таҳдид солишини айтган. ОАВда бу карантин сабабли завод ходимлари ишга чиқа олмаслиги билан боғлаган.\nМавзуга доир: Apple Хитой коронавируси туфайли iPhone етказиб беришдаги узилишлар ҳақида огоҳлантирди\nBloomberg, шунингдек, коронавируснинг тарқалиши сабабли компания аллақачон iPhone ва смартфонлар учун эҳтиёт қисмларни етказиб беришда чекловларга дуч келганини ёзганди. Таҳлилчиларнинг прогнозларига кўра, компанияда маҳсулот ишлаб чиқарилиши кечикиши ҳали узоқ давом этиши мумкин.\nБундан ташқари, февраль ойида Apple коронавирус туфайли фақат онлайн савдоларни қолдирган ҳолда Хитойдаги барча 42 та дўконларини ёпганди.\nКоронавирус инфекцияси кириб борган мамлакатлар сони 100 дан ошди. Хитойда COVID-19 коронавируси қурбонлари сони 8 март ҳолатига кўра 3119 кишига етди.\n15:32 Кеча // 107545\n23:54 Кеча // 104311\n23:56, 16.09.2020 // 95220\n23:11, 16.09.2020 // 85930\n18:10, 16.09.2020 // 85785


Жаҳон қочқинларининг учдан икки қисми шаҳарларга ўрнашди\n12:11 / 27.10.2015\nЖаҳон миқёсида барча қочқинларнинг 60 фоизи шаҳарларда яшайди. Бу ҳақда Халқаро қутқариш қўмитаси (IRC) раҳбари Дэвид Милибэнд Associated Press агентлигига берган интервьюсида айтиб ўтди.\n"Бу барқарор тенденциядир. Жаҳондаги вазиятга боғлиқ равишда келиб чиқмоқда”, - маълум қилди мутахассис. 40қа яқин давлат ўз фуқароларига энг зарурий шарт-шароитларни яратиб бермайди, шунингдек, этник, диний, сиёсий келишмовчиликларни бартараф қила олмайди", деб таъкидлади IRC раҳбари.\nМиграцион инқирознинг келиб чиқишида бирламчи жавобгарлик халқаро сиёсий тизим бўйнидадир. Келтирилишича, 20 млн киши айни кунларда қочқинлик мақомида, яна 40 млн киши бошпана сўрамоқда ёки ўз мамлакати ичида кўчган шахслардир. Бундан ташқари, 200 млн киши яхшироқ иқтисодий шароитларни қидириб, муҳожирликда юрибди.


МИБ Қашқадарё вилоят бошқармаси: «Чироқчилик аёлнинг уйи ҳоким ўринбосарлари талаби билан бузилган» - Daryo\n13:01, 27.02.2020 40857\n«Дарё»да «Қашқадарёлик бева аёлнинг уйи бузиб ташланди. Оила кўчада қолди» сарлавҳали мақола эълон қилинганди. МИБ Қашқадарё вилоят бошқармаси мазкур мақолага муносабат билдирди.\nМавзуга доир: Қашқадарёлик бева аёлнинг уйи бузиб ташланди. Оила кўчада қолди\nҚашқадарё вилоят бошқармасининг хабар беришича, Фуқаролик ишлари бўйича Чироқчи туман судининг 2017 йил 6 июнь кунидаги ижро варақасига асосан даъвогар Чироқчи туман ҳокимлиги фойдасига фуқаро С.Бобонова томонидан Чироқчи туман «Дам» маҳалла фуқаролар йиғини Дам қишлоғи ҳудудида 12х4 квадрат метр ўлчамдаги ноқонуний қурилган уй-жойни фуқаронинг ҳисобидан мажбурий буздириш белгиланган. Ижро варақаси бюронинг Чироқчи туман бўлимига 2017 йил 10 август куни келиб тушган. Бироқ туман ҳокимлиги ҳуқуқшуноси Х.Бўроновнинг 2019 йил 14 мартдаги хатига асосан ижросиз қайтарилган.\nТуман ҳокимлиги томонидан ижро варақаси МИБ туман бўлимига 2019 йил 25 май куни ижро учун қайта топширилган. Қарздор С.Бобонова бир неча марта ёзма ва оғзаки огоҳлантирилиб, имконият берилишига қарамасдан ихтиёрий бузиб олиш чорасини кўрмаганлиги сабабли ижро ҳаракатлари бир неча марта кечиктирилган.\n2020 йил 5 февраль куни яна ижро ҳаракатлари тайинланган. Ижро ҳаракатлари тайинланишига даъвогар тараф — туман ҳокимининг ўринбосарлари Ў.Абдураҳимов, Э.Бобоқуловлар ташаббускор бўлган. Туман ҳокимилиги вакили ижро ҳаракатларида иштирок этган ва расмийлаштирилган ҳужжатларга имзо қўйган. Ижрочига уйни бузиш учун техника воситаси ҳам туман ҳокимлиги томонидан берилган. Туман ҳокимлигига С.Бобонованинг қўшниси О.Хуррамова унинг ноқонуний қуришидан норози бўлиб, бир неча марта оғзаки шикоят қилавергач, туман ҳокимлиги уйни бузиб шикоятчининг мурожаатини қаноатлантирмоқчи бўлган.\nАввалроқ «Дарё» мухбири билан суҳбатлашган ҳоким ўринбосари Ўктам Абдураҳимов ҳокимлик уйни бузиш ҳаракатларини тўхтатишга уринганини таъкидлаганди.\n«Ваколатимизга кирмаса-да, фуқаро ҳақида қайғурганимиз учун ҳам 2018 йил май ойида МИБ фуқаронинг уйини мажбурий тартибда бузиш учун борганида МИБ раҳбариятига илтимос қилиб, ижрони маълум муддатга тўхтатдик», — деганди Чироқчи туман ҳокими ўринбосари Ўктам Абдураҳимов.\nМаҳалла раиси Ёрқул Бекмуродов ҳам фуқаро уйи бузилгач воқеа жойига келган туман ҳокими Хуррам Жўраев уни уйни бузиш ишларига тўсқинлик қилолмагани учун койиганини айтганди. МИБ ходими Нурбек Хидиров эса уйни бузиш туман ҳокимнинг топшириғи асосида бажарилганини таъкидлаганди.\n20:55, 14.06.2020 149841\n23:44, 07.06.2020 203411\n20:44 Бугун 451\n20:32 Бугун 1851\n20:13 Бугун 9457\n19:52 Бугун 15585\n00:06 Бугун 143954\n00:26, 11.07.2020 141348\n22:24, 10.07.2020 131543\n20:12, 11.07.2020 127923


Бухоро шаҳрида бизнес-миксер ўтказилди! - UZCHINATRADE.COM\nЎзбек-Хитой Савдо Уйи, Western Production Technologies ва CHINA Leasing GROUP ушбу ҳудуддаги қурилиш ва ишлаб чиқариш корхоналарининг раҳбарлари, шунингдек, молиявий ташкилотлар вакилларини мазкур тадбир доирасида бир ерга жамлади.\nФаол иштирокчилар, кўплаб қизиқарли саволлар ва бизнинг хизматларимизга бўлган кучли қизиқиш – амалга оширилган иш учун энг аъло мукофот ҳисобланади аслида. Чунки ўзбекистонлик ва бошқа мамлакат тадбиркорлари манфаатларини ўзаро бирлаштирадиган кўприк вазифасини бажариш - компаниямизнинг бош мақсадидир! Янги ишлаб чиқариш қувватларини яратиш ва мавжудларини модернизация қилишга ёрдам беришдан ҳамиша мамнунмиз.\nБизнес-миксерга кела олмаганлар эса суткада 24 соат ишлайдиган +99890 915-0-915 рақамига қўнғироқ қилиб, ўзларини қизиқтирган саволлар билан бизга доим мурожаат қилишлари мумкин.


14:10 / 22.09.2016 | AVA | 3723\nАссалому алайкум! Ҳурматли устозлар, бераётган жавобларингиз учун раҳмат. Аллоҳ илмларингизни янада зиёда қилсин. Вояга етмай вафот этган фарзан ота-оналарига у дунёда шафоатчи бўлади деб ўқиганман. Агар ҳомила 7-9 ойлик бўлиб ўлик туғилса унинг ҳукми қандай? Сайтда шу маънодаги саволга берилган жавобда «Ота-онасига боғлик» дейилган. Шу жавобни тўлиқроқ берсангизлар.\nАбу Саъийд розияллоҳу анҳудан ривоят қилинади: «Аёллар Набий соллаллоҳу алайҳи васалламга: «Бизга ҳам бир кун тайин қилинг», дейишди. Бас, у зот уларга ваъз қилдилар ва: «Қайси бир аёлнинг учта фарзанди ўлса, улар унинг учун дўзахдан парда бўлурлар», дедилар. «Иккита бўлса-чи?» деди бир аёл. «Иккита бўлса ҳам», дедилар у зот». Икки Шайх ва Насаий ривоят қилганлар. Шарҳ: Ушбу ҳадисдан олинадиган фойдалар: 1. Саҳобия аёлларнинг илмга, шариат аҳкомларини ўрганишга бўлган иштиёқлари зўрлиги. Уларнинг Пайғамбаримиз соллаллоҳу алайҳи васалламнинг оммага қилаётган ваъзлари, таълим-тарбияларидан ҳам қониқмай, ўзларига алоҳида бир кун тайин қилишларини сўрашлари шуни кўрсатади. Мўмина-муслима аёллар доимо шундай ҳимматли бўлишлари лозим. 2. Пайғамбаримизнинг камтарликлари ва мусулмонларнинг талабларига ҳозиржавобликлари. Аёлларга алоҳида вақт тайинлаб, ўша куни бориб, уларга алоҳида ваъз айтишлари шуни кўрсатади. 3. Аёлларга ваъз қилганда кўпроқ аёлларга хос мавзуда гапириш кераклиги. 4. Ўлган учта фарзанд ўзларидан кейин қолган оналари учун дўзахдан парда бўлишлари. 5. Кези келганда савол бериш жоизлиги. 6. Онасидан олдин вафот этган икки фарзанд ҳам онаси учун дўзахга парда бўлиши.\n«Бир аёл бемор боласини олиб келиб: «Эй Аллоҳнинг Расули, бундан хавотирланяпман, аввал ҳам учтасини берганман», деди. У зот соллаллоҳу алайҳи васаллам: «Батаҳқиқ, дўзахдан мустаҳкам қўрғон ила ўралибсан», дедилар». Насаий ва Муслим ривоят қилганлар. Шарҳ: Бу ҳадис ҳам олдинги ҳадисларнинг маъносини тасдиқлайди.\nАбдуллоҳ розияллоҳу анҳудан ривоят қилинади: «Набий соллаллоҳу алайҳи васаллам: «Ким фарзандларидан балоғатга етмаган учтасини берган бўлса, улар унга дўзахдан мустаҳкам қўрғон бўлурлар», дедилар. «Мен иккитасини бериб қўйганман», деди Абу Зарр. «Иккитаси ҳам», дедилар у зот. «Мен биттасини бериб қўйганман», деди қориларнинг улуғи Убай ибн Каъб. «Биттаси ҳам. Лекин ана ўша биринчи зарба пайтида...», дедилар у зот». Шарҳ: Агар мусулмон киши унга мусийбат етган чоғда гўзал сабр қилиш билан ўзини тутса, Аллоҳ таоло унинг ўлган учта, иккита ва битта боласини унинг учун дўзахдан тўсувчи мустаҳкам қўрғон қилар экан.\nИбн Аббос розияллоҳу анҳудан ривоят қилинади: «Набий соллаллоҳу алайҳи васаллам: «Менинг умматимдан кимнинг иккита фарати бўлса, Аллоҳ уни ўшалар туфайли жаннатга киритади», дедилар. «Сизнинг умматингиздан битта фарати бўлган одам-чи?» деди Оиша. «Битта фарати бор одамни ҳам, эй муваффақ қилинган», дедилар у зот. «Сизнинг умматингиздан фарати бўлмаган одам-чи?» деди Оиша. «Мен умматимнинг фаратиман. Ҳеч менинг (вафотим)га ўхшаш мусийбатга учрамаслар», дедилар». Шарҳ: «Фарат» деб, араб тилида бир гуруҳ отлиқлардан олдин бориб, уларнинг келишларига дам оладиган жойни тайёрлаб турувчига айтилади. Ота-онадан олдин вафот этган ёш болаларнинг «фарат» деб номланиши ўша боланинг уларга жаннатдан жой тайёрлашини кўзда тутиб айтилган. Бизнинг тилимизда ҳам дийний маълумотлари бор доираларда «фарат» сўзи ўз маъносида ишлатиб келинган. «Фалончининг боласи фарат бўлибди», дейилса, ёш боласи ўлибди, деб тушунилган. Пайғамбаримиз соллаллоҳу алайҳи васалламнинг Оиша онамизга «эй муваффақ қилинган», деб мурожаат қилишлари Оиша онамизнинг қадрлари қанчалар улуғ эканлигини кўрсатади. Чунки «муваффақ қилинган» деганлари – Аллоҳ ҳар бир нарсада муваффақият берган, деганларидир. Ҳақиқатда ушбу ҳадиси шарифда айтилганидек, Ислом уммати учун Пайғамбаримиз соллаллоҳу алайҳи васалламнинг вафотларичалик катта мусийбат бўлмайди. Ана шу мусийбатни тўла тушуниб етган, у зот соллаллоҳу алайҳи васалламнинг ҳаётларининг қадр-қийматини англаб, у зот учун астойдил куйинган кишилар учун Пайғамбаримиз соллаллоҳу алайҳи васаллам фарат бўладилар.\nАбу Мусо розияллоҳу анҳудан ривоят қилинади: «Набий соллаллоҳу алайҳи васаллам: «Бир банданинг боласи ўлса, Аллоҳ фаришталарига: «Бандамнинг боласини қабз қилдингизми?» дейди. «Ҳа», дейдилар. «Унинг дил мевасини қабз қилдингизми?» дейди. «Ҳа», дейдилар. «Бандам нима деди?» дейди. «Сенга ҳамд ва истиржоъ айтди», дейдилар. Шунда Аллоҳ: «Бандамга жаннатда бир уй бино қилинглар ва уни «Ҳамд уйи» деб номланглар», дейди». Ушбу уч ҳадисни Термизий ривоят қилган. Шарҳ: Фарзанднинг ўлими ота-она учун чексиз мусийбат эканлиги ҳеч кимга сир эмас. Чунки фарзанд ота-онанинг бир бўлаги, юрагининг парчаси, жигаргўшаси, кўз қувончи бўлади. Шунинг учун ҳам фарзандининг ўлимига сабр қилган ота-оналарга катта ва улуғ мартабалар ваъда қилинган. Булардан баъзи намуналарни юқорида келган ҳадиси шарифлардан ўргандик. Мусулмонлар ушбу таълимотларни ўзларига сингдириб олиб, ҳаётларига татбиқ қилганлар. Мусулмонлар фарзанд ўлимига сабр қилишнинг инсоният тарихидаги нодир намуналарини кўрсатганлар. Биргина мисол келтирайлик: Анас розияллоҳу анҳудан ривоят қилинади: «Умму Сулайм розияллоҳу анҳо Абу Анаснинг олдига келиб: «Бугун сен ёмон кўрган нарса ила келдим», деди. «Сен доимо ҳузуримга анави аъробийнинг олдидан мен ёмон кўрган нарсани олиб келаверасан!» деди Абу Анас. «У аъробий эди. Лекин Аллоҳ уни танлаб олиб, ихтиёр этиб, Пайғамбар қилди». «Келтирган нарсанг нима?!» «Ароқ ҳаром қилинди». «Бу сен билан менинг ажрашишимиз», деди. Сўнгра мушрик ҳолда ўлиб кетди. Сўнгра Абу Талҳа розияллоҳу анҳу Умму Сулаймнинг олдига келди. Умму Сулайм унга: «Модомики мушрик экансан, сенга тегмайман», деди. «Йўқ. Бу сенинг истагинг эмас». «Менинг истагим нима?» «Сенинг истагинг сариқ (олтин) билан оқ (кумуш)да». «Албатта, мен гувоҳлик бераман ва Пайғамбар соллаллоҳу алайҳи васалламни ҳам гувоҳ қиламанки, агар сен мусулмон бўлсанг, сенинг Исломинг туфайли розиман. Эй Анас, тур! Амакингни бошлаб бор!» деди Умму Сулайм. У (Абу Талҳа) туриб, қўлини елкамга қўйди. Бориб, Пайғамбар соллаллоҳу алайҳи васалламга яқинлашганимизда у зот бизнинг гапларимизни эшитдилар ва: «Мана, Абу Талҳа ҳузурингизга пешонасида Ислом нури порлаб келди!» дедилар. У Пайғамбар соллаллоҳу алайҳи васалламга салом берди ва: «Ашҳаду аллаа илааҳа иллаллоҳу ва анна Муҳаммадан абдуҳу ва Расулуҳу», деди. Шундан кейин Расулуллоҳ соллаллоҳу алайҳи васаллам Ислом учун уни уйлаб қўйдилар. Аёли унга ўғил туғиб берди. Бола катта бўлиб, йўлга кирди. Отаси уни жуда ҳам яхши кўрар эди. Бир куни Аллоҳ таборака ва таоло болани қабз қилди. Абу Талҳа келиб: «Ўғлимнинг ҳоли қандай, эй Умму Сулайм?» деди. «Жуда яхши. Тушлик қилиб олмайсанми? Бугун тушлигинг кеч қолиб кетди», деди ва унга таом тақдим қилиб туриб: «Эй Абу Талҳа, бир қавм бошқасидан вақтинчаликка бир нарсани олиб турса, у уларда Аллоҳ хоҳлаганича қолса-да, кейин эгалари қайтариб олса, вақтинчалик олиб турганлар хафа бўлиши керакми?» деди. «Йўқ», деди Абу Талҳа. «Ўғлинг дунёни тарк этди», деди Умму Сулайм. «Қани у?!» «Ана, ётоқхонада». У кириб, боланинг юзини очди ва истиржоъ айтди. Кейин Расулуллоҳ соллаллоҳу алайҳи васалламнинг ҳузурларига бориб, Умму Сулаймнинг гапини айтиб берди. Шунда у зот: «Мени ҳақ ила юборган Зотга қасамки, Аллоҳ бу кеча боласига сабр қилганлиги учун унинг раҳмига бир ўғил бола илқо қилди», дедилар… У болани туғди. Пайғамбар соллаллоҳу алайҳи васаллам Анасга дедилар: «Эй Анас, онангнинг олдига бориб, «Ўғлингнинг киндигини кесганингдан кейин унга ҳеч нарса егизмай туриб, менга юбор», дедилар, дегин». У (онам) болани икки қўлимга қўйди. Мен уни Пайғамбар соллаллоҳу алайҳи васалламнинг ҳузурларига келтириб қўйдим. У зот соллаллоҳу алайҳи васаллам: «Менга учта ажва (хурмо) келтир», дедилар. Мен келтирдим. У зот уларнинг данагини олиб ташлаб, оғизларига солиб, чайнадилар ва боланинг оғзини очиб, солдилар, бола тамшана бошлади. У зот соллаллоҳу алайҳи васаллам: «Ансорий-да, хурмони яхши кўради!» дедилар. Сўнгра: «Онангга бориб, «Аллоҳ сенга бундан барака берсин ва уни яхши ҳамда тақводор қилсин», деб айт», дедилар». Имом ал-Баззор ривоят қилган.(“Ҳадис ва Ҳаёт” китобидан).\nМуоз ибн Жабар розияллоҳу анҳудан ривоят қилинади: "Набий соллаллоҳу алайҳи васаллам : “Жоним қўлида бўлган Зотга қасамки, сиқт(нобуд бўлган ҳомила) киндиги билан онасини жаннатга тортиб киради. (Вафот топган вақтида) Савобини умид қилса” дедилар". Ибн Можа ривояти.


Паралимпиада-2020 : Ўзбекистон шарафини ҳимоя қилувчи спортчилар рўйхати - 24.08.2021, Sputnik Ўзбекистон\nМамлакат паралимпиячилари спортнинг 8 та турида 55 та йўлланмани қўлга киритишган. Бу мамлакат тарихидаги рекорд саналади. Мусобақаларда жами 48 спортчи... 24.08.2021, Sputnik Ўзбекистон\nТокио-2020 XVI ёзги Паралимпия ўйинлари 2021 йилнинг 24 августидан 5 сентябрига қадар бўлиб ўтади.Ўзбекистон шарафини кимлар қайси спорт туридан ҳимоя қилиши – Sputnik инфографикасида.\nмултимедиа, спорт, токио, токио-2020 xvi ёзги паралимпия ўйинлари, инфографика\nМамлакат паралимпиячилари спортнинг 8 та турида 55 та йўлланмани қўлга киритишган. Бу мамлакат тарихидаги рекорд саналади. Мусобақаларда жами 48 спортчи қатнашади.\nТокио-2020 XVI ёзги Паралимпия ўйинлари 2021 йилнинг 24 августидан 5 сентябрига қадар бўлиб ўтади.\nЎзбекистон шарафини кимлар қайси спорт туридан ҳимоя қилиши – Sputnik инфографикасида.


Лондоннинг амалдаги мэри собиқ мэрни лавозимидан кетишга чақирди\n20:30 / 12.11.2017\nБританиянинг Лейбористлар партияси етакчиси Жереми Корбин ва Лондон мэри Содиқ Хон Буюк Британия ташқи ишлар вазири Борис Жонсонни лавозимидан кетишга чақиришди.\n“Биз Жонсон мамлакатни шарманда қилаётганига ва ўзининг нокомпетентлиги ва мустамлачилик даврига хос қарашлари ҳисобига мамлакат мавқеига путур етказаётгани ҳамда узоқ вақтдан бери фуқароларимизни хавф остига қўяётганига чидашдан тўйдик”, деб Корбиннинг айтган сўзларини келтириб ўтди The Observer нашри.\nНашрнинг таъкидлашича, Корбин томондан бундай айбловларнинг қўйилишига келиб чиқиши эронлик бўлган британиялик Нозанин Загари-Рэтклиффнинг воқеаси сабаб бўлди. Аёл Эроннинг амалдаги раҳбариятини ағдариш мақсадида сиёсий фитнада иштирок этишда айбланиб, Теҳрон томондан 5 йилга озодликдан маҳрум этилган. Жонсон 1 ноябрда ташқи ишлар бўйича парламент қўмитаси олдидаги нутқида Нозанин Эронда бўлганда одамларни журналистикага ўқитганини айтган. Жонсоннинг бу сўзларидан кейин қамоқ жазосини ўтаётган аёл Эрон судига чақирилиб, унга ҳукуматга қарши ташвиқотни тарқатиш айби қўйилган.\nБу орада аёлнинг эри Ричард Рэтклифф ва унинг иш берувчиси Фонд Томсон-Рейтер Жонсоннинг бу гаплари ҳақиқатга тўғри келмаслигини ва Нозанин Эронда хусусий сафар билан бўлгани ва қизини бобоси ва бувиси билан таништирмоқчи бўлганини айтишган. Натижада Британия жамоатчилиги Жонсоннинг айтган сўзлари Нозаниннинг қамоқ жазосини узайтиришга сабаб бўлиши мумкинлигидан хавотир билдира бошлаган.\nЎз навбатида Лондон мэри Содиқ Хон Жонсон ўз лавозимини тарк этиши кераклигини ва у ўз лавозимида турли вақтларда кўплаб хатоларга йўл қўйганини, бу хатолар ливияликлар, америкаликлар, испанлар ва бошқа давлатлар вакилларини ранжитганини айтган.\n“Фикримча, у кетиши керак. У ташқи ишлар вазири, унинг иши мамлакатимиз манфаатларига жавоб берувчи дипломатияни юргазиш ҳисобланади. Агар Тереза Мэй кучли бош вазир бўлганда, унда Жонсонни аллақачон бўшатиб юборган бўларди”, деб айтган Хон.\nЖонсон ташқи ишлар вазири бўлишдан аввал Лондон мэри лавозимида фаолият юритган.\nСодиқ Хон Борис Жонсон\n«Манчестер Юнайтед»нинг собиқ футболчиси вазирни аҳмоқ деб атади


Kutubxona - Oʻlmas Umarbekov. Bahor nafasi (hikoya) / Kiril\nSiz shu sahifadasiz: Oʻlmas Umarbekov. Bahor nafasi (hikoya) / Kiril\nАсар номи Баҳор нафаси (ҳикоя)\nБаҳор нафаси (ҳикоя)\nҲар баҳор шундай, ҳар баҳор шу хаёллар қалбингни қитиқлайди. Лекин... лекин ўша куни шундай бўлмади. Тўқимачилар хиёбонига қадам қўйганимда нима учундир бузилмай қолган пахса деворнинг тагида очилган лолақизғалдоқни кўриб қолдим. У қуёш нурида чўғдек ловиллаб турарди. Юрагим ҳаприқиб кетди. Бордиму шартта узиб олдим. Нега уздим — унинг гўзаллигига ҳавасим келганиданми, ё қўлим билан ушлаб, лабларимга теккизиб, баҳор нафасини ҳис қилгим келдими, билмайман. Узганимдан кейин раҳмим келиб кетди. Рангпар банди мўрт, бирпасда узилган еридан сув томиб, қорайди. Чанги тўкилиб, бармоқларим олтин суви югуртирилгандек сарғайди. Аммо япроқлари таранг, шабадага парво қилмай, кулиб турарди. Афтидан, илдизлар бор кучларини тўплаб, япрокларга берган... Нима қилишимни билмай, унга тикилиб қолдим. Бир маҳал:\nЁнимга қарасам, семиз портфел кўтариб олган бир қизча офтобдан юзини буриштириб, менга қараб турибди.\n— Нима қилардингиз узиб? — деди қизча лолақизғалдоқдан кўзини узмай. — Ҳали катта бўларди...\nҚизча чап қўлини секин бўшатди-ю, портфелини олди. Кейин ўнг кафтида банди қорайган лолақизғалдоқни ушлаганича кетди. Унинг орқасидан қараб қолдим. Галина ҳам худди шундай, кичкина, оппоқ қўлларини чўзиб турган эди... Бунга анча бўлди. Биз иккита разведкачи — Владимир Казаков ва мен Курск ёнида қуршовда қолдик. Тун эди. Юракни эзадиган жимжитлик... Душман ҳам, биз ҳам ҳал қилувчи жангга тайёргарлик кўрмоқда эдик. Тонг отиши билан жанг бошланар эди. Урмондамиз. На шамол бор, на тун қушларининг чинқириғи. Баъзан гоҳ чапдан, гоҳ ўнг томондан немисча гаплар эшитилиб қолади, бошқа ҳеч нарса қулоққа чалинмайди. Тонгга яқин бир амаллаб ўрмондан чиқиб олдик. Таниш ёғоч чайла кўринди. Шундан икки юз метр нарида бизникилар. Олисдан истеҳкомларнинг деворлари билиниб турибди. Чайланинг орқасига эсон-омон ўтиб олсак, марра бизники. Вақтни бой бермай эмаклаб кетдик. Бир маҳал шеригим:\nБилмадим, дадасини топдими-йўқми? Лекин ҳар вақт албомни варақлаб, лолани кўрар эканман, Галинани эслайман. Унинг хайрлашаётганимиздаги чузилган ориқ қўллари, ишонч билан боққан йирик зангори кўзлари кўз олдимда гавдаланади.\n"http://www.kutubxona.com/wiki/index.php?title=Oʻlmas_Umarbekov._Bahor_nafasi_(hikoya)_/_Kiril&oldid=13012" dan olindi